Γνώμη: Ζαβολιές και απολαύσεις - 10%\nΠένθος για χαμένες ηδονές, παιδική ζαβολιά ή νέες αξίες και απολαύσεις; Το προφυλακτικό, η χρήση του ή η αποφυγή του γεννά σκέψεις. Ή σκοτούρες.\nΔεν θυμάμαι πότε πρωτόβαλα προφυλακτικό. Καμιά φορά το χρησιμοποιούσαν άλλοι μαζί μου, παντρεμένοι συνήθως, που φοβόντουσαν μήπως αρπάξουν καμιά βλεννόρροια. Μετά, μεγαλύτερος πια, έχοντας ζήσει όλη τη σεξουαλική τρέλα της δεκαετίας του ’70, έπρεπε ξαφνικά να το χρησιμοποιώ. Έπρεπε να το θέλω κι εγώ και να μου το υπενθυμίζω κάθε φορά, να αγωνίζομαι και να λέω το ίδιο ποίημα στον εαυτό μου, αυτό για την αναγκαιότητα της χρήσης του. Όσο περνούσε ο καιρός μου το υπενθύμιζαν όλο και πιο πολύ και οι άλλοι.\nΑπό την αρχή του HIV είχα ταχθεί στον αγώνα της πρόληψης κι αυτό με υποχρέωνε να την τηρώ και ο ίδιος. Κάθε ζαβολιά ήταν και ένα μικρό πλήγμα στην αυτοεκτίμησή μου.\nΔεν ήταν το ίδιο με το προφυλακτικό. Δεν είναι το ίδιο. Να πω ψέματα; Πέρασε πολύς καιρός και εξάσκηση για να μου γίνει δεύτερη φύση, μια φύση που μπορώ να απαρνηθώ όμως χωρίς καμιά προσπάθεια. Για να με παρηγορήσω σκεφτόμουν κάποιες παράπλευρες ωφέλειες… Ότι ήταν όλα πιο «καθαρά», ότι πολύ συχνά καθυστερούσε την εκσπερμάτωση επ’ αόριστον. Η ιδέα ότι με γλίτωνε από μια πιθανή μόλυνση ήταν αυτονόητη βέβαια αλλά αυτή δεν με παρηγορούσε· με τα χρόνια όμως έγινε η πιο δυνατή. Σήμερα το σκέφτομαι με ανακούφιση ακόμα και για μικρότερης σημασίας αφροδίσια νοσήματα, που μέσα στα χρόνια είχα βαρεθεί να γιατρεύω με ενέσεις και χάπια κάθε τρεις και λίγο, στα χρόνια του ’70 και μέχρι κάποια στιγμή του ’80.\nΔεν αισθανόμουν την επαφή με τα τοιχώματα του πρωκτού, η ηδονή δεν ήταν απόλυτη. Τώρα η σχετική αποκέντρωση της άμεσης επαφής με κεντρώνει περισσότερο στον άλλον, ψάχνω άλλα μέρη του ενώ είμαι μέσα του. Ή μήπως ποιώ την ανάγκην φιλοτιμίαν;\nΌπως και να ’χει το πράγμα δεν μπορούμε να τα ’χουμε όλα, όπως λένε. Αυτός ο κοινός τόπος είναι από τις μεγαλύτερες σοφίες. Το σχετικό είναι η άλλη όψη του απόλυτου, κι αυτό το έμαθα με το προφυλακτικό. Το προφυλακτικό είναι λίγο όπως είναι η ταπεινότητα σε σχέση με την αλαζονεία, αυτό που η ωριμότητα είναι σε σχέση με τη νιότη. Και η απόφαση, η συναίνεση κάποιες φορές για τη μη χρησιμοποίησή του είναι μια παιδική ζαβολιά, αυτή που κάθε ενήλικας μπορεί να επιτρέψει στον εαυτό του με γνώση των συνεπειών και ευθύνη. Σήμερα, τις πιο πολλές φορές νιώθω ότι το να βάζω προφυλακτικό είναι καλύτερο απ’ το να μη φοράω. Η ειρήνη που μου εξασφαλίζει δεν εξαγοράζεται με την ηδονή που θα πρόσθετε η αφαίρεσή του.\nΕίναι ένα συμβόλαιο ανάμεσα σε δύο ενήλικες, και η ωριμότητα έχει ανυποψίαστες χαρές. Ένα αρχικό πένθος χαμένων ηδονών και τελειότητας αίσθησης, αντικαταστάθηκε από ένα τελετουργικό που από μόνο του είναι νέες αξίες και απολαύσεις, πιο σύνθετη επικοινωνία και παιχνίδι και παράβαση. Ουφ!


«Τις επόμενες μέρες θα ακολουθήσουν αποδεσμεύσεις ποδοσφαιριστών»\nΤετάρτη 12 Νοεμβρίου 2014 20:34\nΗ Διοίκηση της ΠΑΕ ΑΕΛ έθεσε ως πρωταρχικό στόχο από την έναρξη της αγωνιστικής περιόδου την επάνοδο της ομάδας στη μεγαλύτερη εθνική κατηγορία. Ταυτόχρονα εκτός από την εκπλήρωση του στόχου αυτού ποτέ δεν ξέχασε τον ιστορικό κανόνα που διέπει τη φιλοσοφία της ομάδας και του κόσμου της, ότι η ΑΕΛ όπου και όταν αγωνίζεται ανεξαρτήτως αποτελέσματος θα πρέπει να παίζει Π-Ο-Δ-Ο-Σ-Φ-Α-Ι-Ρ-Ο.\nΓια την επίτευξη των ανωτέρω έθεσε στη διάθεση του αγωνιστικού τμήματος όλα εκείνα που απαιτούνται, συμπεριλαμβανομένου και ενός άρτιου προπονητηρίου που σπάνια συναντάται στο χώρο του ελληνικού ποδοσφαίρου το οποίο δεν θα προσπαθήσει ποτέ να το εκμεταλλευτεί ως μέσο αυτοπροβολής και αυτοδιαφήμισης για λαϊκή κατανάλωση, αλλά το παρέχει αφειδώς προς τους ποδοσφαιριστές και το προσωπικό του αγωνιστικού τμήματος προκειμένου να εργαστούν σε αυτό απρόσκοπτα και να δομηθεί σε αυτό η ΑΕΛ που θα μας κάνει όλους περήφανους ξανά.\nΗ ΠΑΕ ΑΕΛ γνωρίζει ότι ο φίλαθλος κόσμος πρέπει να αισθάνεται και να εισπράττει ανταποδοτικά το σεβασμό προς τις οικονομικές θυσίες του κάθε φορά που καταβάλλει το αντίτιμο ενός εισιτηρίου.\nΣυνειδητά η ΠΑΕ ΑΕΛ απέχει το τελευταίο διάστημα από οποιαδήποτε δημόσια τοποθέτηση. Ανταπόκριση βέβαια δεν περιμένει να βρει σε όσους εσκεμμένα δηλητηριάζουν καθημερινά το φίλαθλο κόσμο.\nΗ ΠΑΕ ΑΕΛ καθημερινά κάνει την αυτοκριτική της , παραδέχεται τα λάθη της και την παραδοχή των λαθών της διαδέχεται η διόρθωση αυτών με κάθε επιβεβλημένο τρόπο ακόμα και αν ο κόσμος της το αντιλαμβάνεται (με τη ενίσχυση στην άποψη αυτή από κάποιους κύκλους) ως κάτι το ανεξήγητο ή το απρόσμενο ή χωρίς αιτία. Η Διοίκηση θα μπορούσε να επιλέξει ένα φιλολαϊκό προφίλ, πιο δημοσιοσχετίστικο από κάθε άποψη. Στη ζυγαριά όμως της κάθε απόφασης μπαίνει πάντοτε το μακροπρόθεσμο και όχι το προσωρινό καλό της ομάδας. Ο μακροπρόθεσμος στόχος μεταφράζεται σε αποτέλεσμα (άνοδος) και ουσία (ποδόσφαιρο) και γι αυτό το βάρος των συμφερόντων της ομάδας είναι σημαντικό φορτίο για να μην ληφθούν αποφάσεις υπό το φόβο της κακοπροαίρετης κριτικής.\nΠρέπει όμως να γίνει κατανοητό και ξεκάθαρο ότι οι αποφάσεις της Διοίκησης δεν προέρχονται από κακή πρόθεση, ούτε είναι αποφάσεις της στιγμής. Βέβαια κάποιοι θα σπεύσουν να χρεώσουν αυτές τις αποφάσεις στον παρορμητισμό και πάντα θα υπάρχουν εκείνοι που δεν συμφωνούν με τις επιβεβλημένες αποφάσεις. Αυτό όμως είναι θέμα εμπιστοσύνης, την οποία κάποιοι θεωρούν εκ προοιμίου ότι δεν πρέπει να δείχνουν.\nΗ ΠΑΕ ΑΕΛ διαβεβαιώνει ότι δεν άσκησε και δεν ασκεί καμιά είδους παρέμβαση στους παίχτες ή το προσωπικό του αγωνιστικού τμήματος. Η διάχυτη αυτή εντύπωση προκύπτει αφενός από τη συστηματική καλλιέργεια αυτής από κάποια μερίδα προσώπων με ποικίλα συμφέροντα, και αφετέρου αποτελεί πρόχειρη ερμηνεία των αποφάσεων της Διοίκησης. Είναι εύκολο να διεισδύσει στο μυαλό του φιλάθλου η ίντριγκα. Πρόθεση να δοθεί εξήγηση υπήρχε πάντα, αλλά σε ποιον; Σε αυτούς που εκ προοιμίου ότι και να εξηγήσεις σε περιμένουν για να σε λοιδορήσουν ή να σε αμφισβητήσουν;\nΗ ΠΑΕ ΑΕΛ διαβεβαιώνει ότι μέλημα της είναι να ελέγχει και να απαιτεί από τους ποδοσφαιριστές και το προσωπικό της ομάδας το σεβασμό και την εργατικότητα που οφείλουν όλοι ανταποδοτικά να επιδεικνύουν προς την ΑΕΛ, τη στιγμή μάλιστα που προσπαθεί καθημερινά να ικανοποιεί την παραμικρή λεπτομέρεια για την εκπλήρωση των καθηκόντων τους. Αν αυτός ο έλεγχος που στόχο έχει την περιφρούρηση του καλού της ομάδας κάποιοι τον αισθάνονται σαν παρέμβαση στο έργο τους, τότε καλό είναι να πάψουν να βλέπουν την ΑΕΛ σαν βόλεμα ή υπαλληλική εξασφάλιση. Όπως η Διοίκηση κρίνεται αυστηρά, έτσι κρίνονται όλοι.\nΔεν μπορεί όμως κανείς να αφαιρέσει το δικαίωμα να λειτουργήσει η ομάδα μέσα από ανακατατάξεις που σκοπό έχουν να τη βελτιώσουν και όχι να την υποβαθμίσουν. Δεν μπορεί κανείς να παίζει με το καλό της ομάδας.\nΗ ΠΑΕ ΑΕΛ οφείλει να δώσει εξηγήσεις μόνο στον κόσμο που αγαπάει την ομάδα και όχι σε αυτούς που θέλουν τις εξηγήσεις για να τις κάνουν τροφή για συμφέροντα και επιβίωση. Δεν θα το κάνει ποτέ και θα εξακολουθήσει να δέχεται αγόγγυστα ακόμα και τις συκοφαντίες που εντέχνως εκτοξεύονται. Διατηρεί όμως το δικαίωμά της να απαντήσει όπου και όποτε κρίνει ότι αυτό είναι απαραίτητο. Προς το παρόν το μόνο που ενδιαφέρει είναι το καλό της ομάδας για το οποίο εργάζεται καθημερινά η Διοίκηση.\nΤις επόμενες μέρες θα ακολουθήσουν αποδεσμεύσεις ποδοσφαιριστών. Πριν σπεύσουν πάλι κάποιοι να τις χρεώσουν στον πανικό και στο ανεξήγητο, οι αποδεσμεύσεις στόχο έχουν τη μείωση του ρόστερ μιας και η απόκτησή κάποιων ποδοσφαιριστών είχε σκοπό την ενίσχυση των αγωνιστικών αναγκών της ομάδας συμπεριλαμβανομένου του θεσμού του κυπέλλου στον οποίο τελικά δεν προχώρησε.


Η είδηση πώς ο Γιώργος Καπουτζίδης θα επιστρέψει ως σχολιαστής για την ελληνική τηλεόραση στην φετινή διοργάνωση της Eurovision, γέμισε χαρά τους fan του Ευρωπαϊκού Διαγωνισμού Τραγουδιού και όχι άδικα. Το χιούμορ και το σχόλιο του καθώς και η αγάπη του για τον διαγωνισμό έλειπε τα περασμένα χρόνια από την μετάδοση των μεγάλων τηλεοπτικών show των ημιτελικών και του τελικού. Ο ίδιος μίλησε γι' αυτή την επιστροφή του με την Ελένη Μενεγάκη, ενώ σχολίασε ως καλεσμένος της εκπομπής της και τις φετινές συμμετοχές της Ελλάδας και της Κύπρου καθώς και την περσινή εμφάνιση της Ελένης Φουρέιρα και του σαρωτικού "Fuego" της.\n«Η Eurovision ήρθε σε μία εποχή που νόμιζα ότι έχω τελειώσει αυτό το κεφάλαιο. Χαίρομαι όμως πολύ που ήρθε, γιατί έχω φτάσει λίγο σε ένα σημείο…», είπε στην Ελένη Μενεγάκη ο Γιώργος Καπουτζίδης και ακούγοντας τις νότες του “Better Love” να παίζουν διέκοψε τον ειρμό της σκέψης του για να πει: «Τι ωραίο τραγούδι που στέλνουμε. Μπράβο μας».\n«Είναι πάρα πολύ ωραίο και το τραγούδι της Κύπρου και έχω πολύ καλό προαίσθημα, αλλά ας μην το πω γιατί μετά δεν βγαίνουν τα προαισθήματά μου, είναι και ανάδρομος» είπε με χιούμορ στην συνέχεια και συμπλήρωσε για το “Replay” και την Τάμτα: «Πολύ ωραίο τραγούδι και νομίζω ότι πρέπει να το σκεφτούν εκεί οι Ευρωπαίοι γιατί της το χρωστάνε λίγο της Κύπρου. Αυτό δεν έχω να πω τίποτα άλλο».\nΣτην συνέχεια η κουβέντα ήρθε στην περσινή δεύτερη θέση της Κύπρου και την Ελένη Φουρέιρα που την κατέκτησε με το “Fuego”. «Αυτό που έχω να πω για την Ελένη είναι πως ήταν η καλύτερη παρουσία πέρυσι. Δεν είχαν ξαναπεράσει τέτοιες showomen από τη σκηνή της Eurovision. Λάθος μας που δεν τη στείλαμε. Η Κύπρος τα τελευταία χρόνια έχει κάνει εξαιρετικές κινήσεις και αξίζουν πάρα πολλά συγχαρητήρια στην ομάδα της Κύπρου γενικότερα γιατί τους βλέπω και τους παρακολουθώ και είμαστε παρέα όλα αυτά τα χρόνια εκεί και τους αγαπώ και τους εκτιμώ πολύ αυτούς τους ανθρώπους και την Εύη Παπαμιχαήλ την αρχηγό της αποστολής. Το ψάχνει πάρα πολύ σωστά το τι είναι αυτό που πρέπει να στείλουν και τι θέλουν να στείλουν. Εμείς δεν το ψάχναμε τόσο πολύ. Λίγο την αντιμετωπίζαμε την Eurovision ως “Τι να κάνουμε μωρέ; Τι να στείλουμε;” Πρέπει να στείλουμε μια πρόταση. Κι αυτό που κάνουμε φέτος είναι μια ωραιότατη πρόταση. Νιώθω ότι φέτος το ψάξαμε πολύ καλά. Όχι ότι κάναμε άσχημες επιλογές, δεν λέω αυτό. Τώρα σε ό,τι αφορά την Ελένη ήταν λάθος μας που δεν τη στείλαμε, έπρεπε να το τολμήσουμε φυσικά. Δικαιώθηκε άλλωστε απόλυτα, έδειξε ότι έπρεπε να πάει», είπε ο σχολιαστής των ημιτελικών και του τελικού της φετινής Eurovision που θα πραγματοποιηθεί τον Μάιο στο Τελ Αβίβ.\nΗ ολοκληρωμένη μας αυτή πρόταση όπως σου έχουμε ήδη γράψει συνοδεύεται και από το ανάλογο κονδύλιο το οποίο είναι ύψους «326.855 ευρώ πλέον Φ.Π.Α και φόρων». Δεν τα λες και λίγα όπως δεν λες λίγη και τη φετινή προσπάθεια τόσο σε επίπεδο σύνθεσης και ερμηνείας όσο και σε επίπεδο οπτικοποίησης του τραγουδιού. Ωστόσο, όπως κάθε χρόνο έτσι και φέτος η ιστορία θα δείξει πόση ανταπόκριση θα έχει και η φετινή μας πρόταση στον διαγωνισμό.


Ανασυγκρότηση: ... ΕΣΗΕΑ - κονδύλια κατάρτισης άνεργων δημοσιογράφων ...\n... ΕΣΗΕΑ - κονδύλια κατάρτισης άνεργων δημοσιογράφων ...\nΘα χαθούν τα κονδύλια\nγια τους άνεργους δημοσιογράφους;\nΗ υπόθεση της καταγγελίας για το επιδοτούμενο πρόγραμμα κατάρτισης άνεργων δημοσιογράφων-μελών των Ενώσεων Συντακτών όλης της χώρας, που έχει διχάσει τον κλάδο, έχει και μία ακόμη άγνωστη παράμετρο. Τα χρήματα για τη συμμετοχή των 184 εκπαιδευόμενων θα πρέπει να εκταμιευθούν από το αρμόδιο υπουργείο μέχρι το τέλος του 2015. Σε διαφορετική περίπτωση, θα πρέπει να δοθούν από τα αποθεματικά της ΕΣΗΕΑ, και το ποσόν δεν είναι καθόλου ευκαταφρόνητο, καθώς ανέρχεται στα 660.000 ευρώ!\nΜετά τον έλεγχο των ελεγκτών του υπουργείου Οικονομικών η δημόσια αντιπαράθεση περιορίστηκε στο ποσόν των 180.000 ευρώ που θα πρέπει να επιστραφούν, καθώς βρέθηκε πως συμμετείχαν 45 εκπαιδευόμενοι που δεν είχαν τα απαραίτητα έγγραφα.\nΟ διευθυντής διοικητικών υπηρεσιών Χρήστος Μπούσης απέστειλε συνολικό υπόμνημα για την υπόθεση στον προεδρεύοντα του ΔΣ της ΕΣΗΕΑ Χρ. Κυρίτση και στα μέλη του συμβουλίου. Όπως σημειώνει, το πρόγραμμα το παρακολούθησαν 627 άνεργοι δημοσιογράφοι-μέλη της ΕΣΗΕΑ. Στον έλεγχο διαπιστώθηκε πρόβλημα πιστοποίησης της ανεργίας για τέσσερις από αυτούς, παρότι ήταν ενταγμένοι στο μητρώο ανέργων της Ένωσης, λάμβαναν σχετικά βοηθήματα και είχαν υπογράψει υπεύθυνη δήλωση ότι ήταν άνεργοι, ενώ και από τα στοιχεία του ΕΤΑΠ – ΜΜΕ δεν προέκυπτε κάποια σχέση εργασίας. Για τα τέσσερα αυτά άτομα η ΕΣΗΕΑ καλείται να επιστρέψει 14.400 ευρώ, αλλά αμφισβητεί την απόφαση για τα δύο από αυτά. Από τους υπόλοιπους 331 ανέργους των άλλων Ενώσεων που συμμετείχαν, δεν πιστοποιήθηκε ότι ήταν άνεργοι τα 41 άτομα. Πρόκειται κυρίως για μέλη της ΕΣΠΗΤ, στην οποία δεν υπάρχει αναλυτικός κατάλογος με τα στοιχεία των άνεργων δημοσιογράφων και δεν πιστοποιείται η ανεργία τους από το ΕΤΑΠ – ΜΜΕ.\nΕτικέτες επίδομα κατάρτισης ανέργων, ΕΣΗΕΑ


ΕΝΩΣΗ ΑΞΙΩΜΑΤΙΚΩΝ ΠΥΡΟΣΒΕΣΤΙΚΟΥ ΣΩΜΑΤΟΣ: Σοβαρά ερωτηματικά για τον διαγωνσιμό εισαγωγικών εξετάσεων Πυρονόμων Γενικών Καθηκόντων για το Τμήμα Μετεκπαίδευσης της Πυροσβεστικής Ακαδημίας\nΣοβαρά ερωτηματικά για τον διαγωνσιμό εισαγωγικών εξετάσεων Πυρονόμων Γενικών Καθηκόντων για το Τμήμα Μετεκπαίδευσης της Πυροσβεστικής Ακαδημίας\nΠιο ολοκληρωμένα είχαμε την ευκαιρία να σας τα επαναλάβουμε, παρουσία του κ.Αρχηγού του Π.Σ. στην συνάντησή μας, στις 13-8-2015.\nΜετά την ολοκλήρωση των αιτήσεων από τους ενδιαφερόμενους συναδέλφους, επιβεβαιώθηκαν πλήρως τα όσα σας αναφέραμε..\nΣυγκεκριμένα, αναρωτηθήκαμε για το "αιφνίδιο" της απόφασης προκήρυξης του εν λόγω διαγωνισμού και συγκεκριμένα για τα διοικητικά ή επιχειρησιακά δεδομένα που την επέβαλαν αίφνης, εν μέσω θέρους, καθώς΄, απ ότι γνωρίζουμε δεν τηρήθηκε η πρόβλεψη τόσο από την παρ.1 του άρθρου 2 της Υπ.αριθ.24521.Φ109.8/13-7-1983 όσο και από την παρ.2 του άρθρου 15 του Ν.1339/1983, όπου θα έπρεπε από τον μήνα Ιανουάριο, με πρόταση του Αρχηγού Π.Σ., να εκδοθεί η απόφαση του Υπουργού για τον καθορισμό των θέσεων που θα πληρωθούν.\nΕπίσης αναρωτηθήκαμε αν όταν εκδόθηκε η προκήρυξη για την εισαγωγή 11 Πυρονόμων, είχε υπολογιστεί ότι με την εφαρμογή του δεύτερου εδαφίου της παρ.6 του άρθρου 3 του Π.Δ. 90/91, θα ακολουθούσε ταυτόχρονα η εισαγωγή δεκάδων ακόμα συναδέλφων που θα εισάγονταν "υπεράριθμα" και άνευ εξετάσεων .\nΣτον παραπάνω προβληματισμό θα πρέπει να συμπεριληφθεί επίσης, ότι η συγκεκριμένη επιλογή της δημιουργίας 100 Αξιωματικών από τη "δεξαμενή" των Πυρονόμων, σταματά στην ουσία, οποιαδήποτε κουβέντα για το βαθμολόγιο των χαμηλοβάθμων. Επίσης θα πρέπει να επισημανθεί ότι με αυτό τον τρόπο οι συνάδελφοι που θα εισαχθούν στην Σχολή Μετεκπαίδευσης, σύμφωνα με την παρ. 2 του άρθρου 4 του Π.Δ. 305/92 μπορούν να προαχθούν μέχρι το βαθμό του Επιπυραγού, ενώ σύμφωνα με τις τις διατάξεις της παρ. 18 του άρθρου 69 του Ν.4249/2014, μετά την εφαρμογή του βαθμολογίου οι Αρχιπυροσβέστες Π.Σ. θα εξελίσσονται μέχρι το βαθμό του Αντιπυράρχου.


MKP - Assistive Software Products - Visual Impairment - SuperNova Access Suite Μεγέθυνση & Ανάγνωση Οθόνης\nMK Prosopsis low vision aids products cyprus - Προϊόντα για άτομα με προβλήματα όρασης\nAssistive Software Products - Visual Impairment\nSuperNova Access Suite - Μεγέθυνση & Ανάγνωση Οθόνης\nΈνα εξαιρετικό εργαλείο που συνδυάζει μεγέθυνση και ανάγνωση οθόνης ταυτόχρονα με την απεικόνιση σε οθόνη Braille\nΤο SUPERNOVA είναι ένα λογισμικό το οποίο σχεδιάστηκε ειδικά για να δώσει στα άτομα με προβλήματα όρασης (μειωμένη όραση ή απώλεια όρασης) την δυνατότητα πρόσβασης στην χρήση των εφαρμογών ενός ηλεκτρονικού υπολογιστή, όπως την επεξεργασία κειμένου, το Internet και την ηλεκτρονική αλληλογραφία .\nΤο Supernova διαθέτει δυνατότητα μεγέθυνσης των περιεχομένων της οθόνης έως και 32 φορές, ανάγνωση των δεδομένων της οθόνης με καθαρή συνθετική φωνή, και υποστήριξη Braille, αφού είναι δυνατή η απτική απεικόνηση των δεδομένων της οθόνης του υπολογιστή σε οθόνη Braille.\nΚαλύπτοντας όλες τις πιθανές ανάγκες πρόσβασης, το Supernova αναδεικνύεται σε ένα προϊόν ιδανικό για οργανισμούς, βιβλιοθήκες, πανεπιστήμια, σχολεία, εταιρείες και γενικότερα χώρους εργασίας που μπορεί να απασχοληθούν περισσότερα από ένα άτομα με προβλήματα όρασης.\nΈνα λογισμικό πρόσβασης που υποστηρίζει ταυτόχρονα μεγέθυνση, ανάγνωση και απόδοση σε μορφή Braille, των δεδομένων της οθόνης ενός υπολογιστή, καλύπτοντας πλήρως τις ανάγκες των ατόμων με προβλήματα όρασης.\nΕλληνικό περιβάλλον με πλήρη υποστήριξη Ελληνικών και Αγγλικών.\nΗ ανάγνωση οθόνης, εκφωνεί κάθε κείμενο που εμφανίζεται στην οθόνη (έγγραφα, μενού, ιστοσελίδες, emails, κ.α.) καθώς και τα εικονίδια και κάποια από τα γραφικά στοιχεία, αναγγέλλοντας φωνητικά και όλα τα αντικείμενα περιβάλλοντος των Windows που εμφανίζονται στην οθόνη του υπολογιστή.\nΤο Supernova συνεργάζεται με όλα τα γνωστά λογισμικά σύνθεσης φωνής για την ανάγνωση οθόνης. Για την εκφώνηση αξιοποιείται η κάρτα ήχου του υπολογιστή (δεν χρειάζεται επιπλέον συσκευή εκφώνησης). Ειδικότερα για την εκφώνηση Ελληνικών και Αγγλικών με υψηλότερη ποιότητα σύνθεσης φωνής από αυτή που διατίθεται με το Supernova, χρησιμοποιούμε το λογισμικό σύνθεσης φωνής PhonAesthesia.\nΤο Supernova μεγεθύνει οτιδήποτε εμφανίζεται στην οθόνη μέχρι και 32 φορές αποδίδοντας πάντα καθαρή εικόνα\nΥποστήριξη όλων των γνωστών οθονών Braille.\nΔυνατότητα εγκατάστασης σε περισσότερους από έναν σταθμούς εργασίας, αγοράζοντας επιπλέον άδειες χρήσης.\nΔυνατότητα ελευθερίας χρήσης του λογισμικού σε οποιοδήποτε υπολογιστή με τη χρήση του Dolphin Pen χωρίς ανάγκη εγκαταστάσεων ή CDs. Χρήσιμο για φοιτητές ή εργαζόμενους που χρειάζεται να εργάζονται σε πολλαπλούς σταθμούς εργασίας\nMac: Non-Compatible Switch Access: No\nRecommended for: Visual Impairment


ΔΙΑΓΩΝΙΣΜΟΣ για την ΠΡΟΜΗΘΕΙΑ ΣΑΚΩΝ ΑΠΟΡΡΙΜΜΑΤΩΝ :: Δήμος Ελληνικού - Αργυρούπολης\nΔΙΑΓΩΝΙΣΜΟΣ για την ΠΡΟΜΗΘΕΙΑ ΣΑΚΩΝ ΑΠΟΡΡΙΜΜΑΤΩΝ\nΑΠΟΚΕΝΤΡΩΜΕΝΗ ΔΙΟΙΚΗΣΗ ΑΤΤΙΚΗΣ Αργυρούπολη: 9/5/2012\nΔΗΜΟΣ ΕΛΛΗΝΙΚΟΥ – ΑΡΓΥΡΟΥΠΟΛΗΣ Αρ. πρωτ. : 13760\nΟ Δήμος Ελληνικού - Αργυρούπολης προκηρύσσει ΠΡΟΧΕΙΡΟ ΔΙΑΓΩΝΙΣΜΟ με σφραγισμένες προσφορές για την ΠΡΟΜΗΘΕΙΑ ΣΑΚΩΝ ΑΠΟΡΡΙΜΜΑΤΩΝ έτους 2012 με κριτήριο κατακύρωσης τη χαμηλότερη τιμή, μεταξύ όσων πληρούν τις τεχνικές προδιαγραφές της μελέτης. Η προϋπολογιζόμενη δαπάνη ανέρχεται στο ποσό των 34.275,18 € περιλαμβανομένου Φ.Π.Α. και θα καλυφθεί από τον προϋπολογισμό εξόδων του Δήμου οικονομικού έτους 2012 .Η ανωτέρω προμήθεια θα χρηματοδοτηθεί από πόρους του Δήμου.\nΟ διαγωνισμός θα διεξαχθεί στο Δημαρχείο Ελληνικού – Αργυρούπολης ενώπιον της επιτροπής διαγωνισμού (Ταχ. Δ/νση: Λεωφ.Κύπρου 68 , 16452 - Αργυρούπολη) την 18/5/2012 ημέρα Παρασκευή. Ώρα έναρξης παραλαβής προσφορών ορίζεται η 11.30 π.μ και ώρα λήξης η 12.00 π.μ., κατά την οποίαν λήγει η προθεσμία παραλαβής των προσφορών και αρχίζει η διαδικασία της αποσφράγισης.\nΗ προσφορά θα συνοδεύεται από εγγυητική επιστολή συμμετοχής που εκδίδεται υπέρ του συμμετέχοντος για ποσό που αντιστοιχεί σε ποσοστό 5% επί της συνολικής προϋπολογισθείσης αξίας με Φ.Π.Α. των ειδών για τα οποία υποβάλλεται προσφορά , συνταγμένη σύμφωνα με το άρθρο 26 του ΕΚΠΟΤΑ.\nΑκόμα η προσφορά θα συνοδεύεται από δείγματα εις διπλούν των προσφερομένων ειδών , Η προσκόμιση δειγμάτων, για όλα τα προσφερόμενα είδη, ΕΙΝΑΙ υποχρεωτική.\nΔΙΑΚΗΡΥΞΗ & ΠΕΡΙΛΗΨΗ


Online κράτηση πτήσης από Ταλίν - για Βασιλεία τώρα από 129 € - Lufthansa\nΠτήση Ταλίν Βασιλεία από 129 €\nΚαταπληκτικοί ναύλοι για την πτήση σας από Ταλίν προς Βασιλεία\nΠροσπαθείτε να βρείτε προσιτές τιμές πτήσεων από Ταλίν για Βασιλεία; Ρίξτε μια ματιά στις προσφορές μας και θα βρείτε εγγυημένα τις καλύτερες προσφορές πτήσεων. Επιλέξτε αυτή που σας ταιριάζει καλύτερα από τις ελκυστικές προσφορές για πτήσεις προς Βασιλεία BSL τον Μαρτίου 2022 από 129 €.\nΕίτε πηγαίνετε Βασιλεία για μια επιχειρηματική συνάντηση είτε ταξιδεύετε προς Ελβετία, τον καλύτερο προορισμό διακοπών, μια πτήση της Lufthansa σας εγγυάται πάντα ένα άνετο και ασφαλές ταξίδι από Εσθονία προς τον επιθυμητό ταξιδιωτικό προορισμό σας.\nΑναζητήστε τις καλύτερες προσφορές πτήσεων και βρείτε τις πιο προσιτές τιμές πτήσεων για τους καλύτερους προορισμούς διακοπών. Η πτήση με την χαμηλότερη τιμή από Ταλίν προς Βασιλεία διατίθεται με 129 €, τον Μαρτίου 2022.


Το μελί διαθέτει το προνόμιο της φυσικής απόχρωσης και θεωρείται αλάνθαστη επιλογή. Δεν είναι τυχαίο ότι αποτελεί κορυφαία προτίμηση για γυναίκες που ψάχνουν το ιδιαίτερο στην απλότητα. Είναι εύκολο να το πετύχεις και ανανεώνει χωρίς δραματικές αλλαγές.\nΤο καστανό μελί θεωρείται μία από τις ωραιότερες αποχρώσεις για καστανά μαλλιά. Είτε το επιλέξεις ως απόχρωση σε όλο το μήκος των μαλλιών είτε το εντάξεις στη φυσική καστανή σου βάση, με ανταύγειες ή σε στυλ ombre, θα δεις τα μαλλιά σου να φωτίζονται και να αποκτούν απαλούς τόνους του καστανόξανθου. Το καστανό μέλι ταιριάζει σε όλες σχεδόν τις επιδερμίδες, θα το πετύχεις εύκολα με την ελάχιστη προσπάθεια από τα μαλλιά σου και το πλεονέκτημά του είναι πως δεν θα ξεθωριάσει εύκολα.\nΤο ξανθό σε μελί αποχρώσεις προσφέρει ακόμη περισσότερη λάμψη. Ταιριάζει στις επιδερμίδες με ψυχρότερους τόνους και με βάση τα ανοιχτά καστανόξανθα μαλλιά. Για απόλυτο στυλ, επίλεξε πιο σκούρες ρίζες που θα κάνουν αντίθεση με το ανοιχτό χρώμα των υπόλοιπων μαλλιών. Αν το δοκιμάσεις σε babylights ή balayage, θα απογειώσει το χρώμα των μαλλιών σου. Επίσης, συνδύασέ το με άλλες αποχρώσεις του ξανθού σε χρυσούς τόνους ή ξεχώρισε παντρεύοντάς το με χάλκινες αποχρώσεις. Το αποτέλεσμα θα είναι μοναδικό.\nΤο σκούρο μελί χρώμα είναι ιδανικό για τις καστανές αποχρώσεις και χαρίζει σοφιστικέ ύφος στα μαλλιά με πολύ σκούρα ρίζα. Το σκούρο μελί είναι ένα χρώμα ζεστό που αναδεικνύει τους μελαχρινούς τύπους, ιδίως αν συνδυαστεί με σοκολατί αποχρώσεις. Μπορείς να ξεκινήσεις με μια σοκολατί βάση, όπου το χρώμα θα φωτίζει με τις αποχρώσεις του σκούρου μελί ή να συνδυάσεις τις δυο αποχρώσεις για το απόλυτο bronde. Το μελί θα δώσει γοητευτική, καλειδοσκοπική διάσταση στις σκούρες αποχρώσεις σου και θα κολακέψει τα χαρακτηριστικά σου ακόμη περισσότερο.


ΤΡΑΠΕΖΙΑ || EUROCAL || ΚΕΝΤΡΟ ΕΞΟΠΛΙΣΜΟΥ ΚΑΤΑΣΤΗΜΑΤΩΝ ΜΑΖΙΚΗΣ ΕΣΤΙΑΣΗΣ\nΑποτελέσματα 1 - 24 από 25\nΣυρταριέρα τραπεζιού μονή ΙΝΟΜΑΚ\nΤραπέζι Εργασίας 89cm INOMAK\nΤραπέζι Εργασίας 89cm Λυόμενο. 00.551\nΒασική τιμή με ΦΠΑ: 230,00 €\nΤιμή πώλησης: 161,00 €\nΤραπέζι Εργασίας Inomak 89cm με υπερύψωμα\nΤραπέζι Εργασίας 89 cm Λυόμενο με Ράφι και υπερύψωμα. 00.271\nΒασική τιμή με ΦΠΑ: 255,00 €\nΈκπτωση: -76,00 €\nΈκπτωση: -124,00 €\nΤραπέζι Εργασίας 110cm INOMAK\nΤραπέζι Εργασίας 110cm Λυόμενο. 00.471\nΒασική τιμή με ΦΠΑ: 258,00 €\nΤιμή πώλησης: 181,00 €\nΈκπτωση: -77,00 €\nΤραπέζι Εργασίας 110cm με υπερύψωμα INOMAK\nΤραπέζι Εργασίας 110x70x93 Λυόμενο με Ράφι και υπερύψωμα. ...\nΒασική τιμή με ΦΠΑ: 288,00 €\nΤιμή πώλησης: 202,00 €\nΈκπτωση: -86,00 €\nΤιμή πώλησης: 204,00 €\nΤραπέζι Εργασίας 139cm INOMAK\nΤραπέζι Εργασίας 140 cm Λυόμενο. 00.302\nΣυρταριέρα τραπεζιού ΙNOMAK με 3 συρτάρια\nΤιμή πώλησης: 228,00 €\nΈκπτωση: -97,00 €\nΤραπέζι Ακαθάρτων 80cm\nΤραπέζι Ακαθάρτων 80x70x85\nΒασική τιμή με ΦΠΑ: 390,00 €\nΤραπέζι Εργασίας 160cm INOMAK\nΤραπέζι Εργασίας 160cm Λυόμενo. 00.222\nΒασική τιμή με ΦΠΑ: 328,00 €\nΈκπτωση: -98,00 €\nΤραπέζι Εργασίας 139cm με υπερύψωμα INOMAK\nΤραπέζι Εργασίας 139cm Λυόμενο με Ράφι & Υπερύψωμα. 00.822\nΒασική τιμή με ΦΠΑ: 338,00 €\nΤιμή πώλησης: 237,00 €\nΈκπτωση: -101,00 €\nΤραπέζι Ακαθάρτων 120cm\nΤραπέζι Ακαθάρτων 120x70x85\nΈκπτωση: -173,00 €\nΤιμή πώλησης: 257,00 €\nΈκπτωση: -183,00 €\nΤραπέζι Εργασίας 160cm με υπερύψωμα INOMAK\nΤραπέζι Εργασίας 160cm Λυόμενο με Ράφι και υπερύψωμα. ...\nΤραπέζι Εργασίας 189cm INOMAK\nΤραπέζι Εργασίας 190x70x87 Λυόμενο. 00.052\nΤιμή πώλησης: 294,00 €\nΈκπτωση: -206,00 €\nΤραπέζι Εργασίας 189cm με υπερύψωμα INOMAK\nΤραπέζι Εργασίας 189cm Λυόμενο με ράφι και υπερύψωμα. ...\nΈκπτωση: -126,00 €\nΒασική τιμή με ΦΠΑ: 550,00 €\nΨαριέρα Τραπέζι 120cm\nΨαριέρα Τραπέζι 120x120x90-105\nΒασική τιμή με ΦΠΑ: 820,00 €\nΈκπτωση: -340,00 €\nΨαριέρα Τραπέζι 160cm\nΨαριέρα Τραπέζι 160x120x90-105\nΒασική τιμή με ΦΠΑ: 926,00 €\nΤιμή πώλησης: 542,00 €\nΈκπτωση: -384,00 €


Tο εργατικό κέντρο για το επίδομα των 800€ - Paramythia-online.gr\nΣε λειτουργία είναι η ηλεκτρονική πλατφόρμα supportemployees.yeka.gr για τους εργαζόμενους, που πρέπει να κάνουν αίτηση για το επίδομα των 800 ευρώ. Σε αυτήν την πλατφόρμα, πρέπει να συμπληρωθούν τα έντυπα από τους εργαζόμενους που δικαιούνται το επίδομα ειδικού σκοπού,αλλά και τη μείωση κατά 40% του μισθώματος της πρώτης κατοικίας τους, που αφορά εργαζόμενους σε επιχειρήσεις-εργοδότες, των οποίων η επιχειρηματική δραστηριότητά τους έχει ανασταλεί, με εντολή δημόσιας αρχής. Οι αιτήσεις ξεκίνησαν από την 1η Απριλίου για όσους εργαζόμενους το ΑΦΜ τους τελειώνει σε 1.\nΣύμφωνα με τις ανακοινώσεις της κυβέρνησης, οι εργαζόμενοι θα μπορούν να μπουν και να κάνουν δήλωση, αφού όμως είχε προηγηθεί η σχετική υπεύθυνη δήλωση της εργοδοσίας. Ωστόσο η απόδοση του ειδικού επιδόματος πάει προς τα πίσω, καθώς μια σειρά επιχειρήσεων δεν έχουν υποβάλει τη σχετική δήλωση στο πληροφοριακό σύστημα «Εργάνη». Το υπουργείο Εργασίας παρέτεινε μέχρι και τις 10 Απρίλη την προθεσμία υποβολής της υπεύθυνης δήλωσης των επιχειρήσεων. Ως εκ τούτου η καταβολή του επιδόματος για τμήμα εργαζομένων θα καθυστερήσει κι άλλο, ενώ ήδη συμπληρώνονται δύο βδομάδες από την αναστολή λειτουργίας των επιχειρήσεων που εργάζονται, διάστημα στο οποίο οι εργαζόμενοι δεν έχουν κανένα εισόδημα.\nΑσαφές παραμένει και ποιο θα είναι το χρονοδιάγραμμα των αιτήσεων των εργαζομένων στις επιχειρήσεις οι οποίες πλήττονται και σταδιακά συμπεριλαμβάνονται στους ΚΑΔ που μπορούν να κάνουν χρήση των μέτρων τα οποία έχει ανακοινώσει η κυβέρνηση.\nΟι εργαζόμενοι δεν πρέπει να αποδεχτούν εκβιασμούς να δώσουν μέρος ή όλο το ποσό των 800 ευρώ όπως γίνεται με τα δώρα Πάσχα και Χριστουγέννων. Πρέπει να βρίσκονται σε επαγρύπνηση και να επικοινωνούν άμεσα με τα σωματεία τους και το Εργατικό Κέντρο, να καταγγέλλουν όπου δημιουργούνται εμπόδια στην ένταξη και στην καταβολή του επιδόματος τους. Τηλέφωνο καταγγελιών 6986933660 και 6973337156.\nΚαταγγέλλουμε ότι σύμφωνα με τις τελευταίες ανακοινώσεις της Κυβέρνησης οι ρυθμίσεις για την ένταξη στο ειδικό επίδομα του κλάδου των κατασκευών πρακτικά αποκλείει τους χιλιάδες οικοδόμους που δουλεύουν στη συμβατική οικοδομή. Με τα μέχρι τώρα στοιχεία, η κυβέρνηση εντάσσει εργαζόμενους σε μεγάλες κατασκευαστικές εταιρείες προς διευκόλυνση των τελευταίων να αναστείλουν τις εργασίες τους και μικρό αριθμό αυτοαπασχολούμενων.\nΚαμία πρόβλεψη συνεχίζει να μην υπάρχει για τους χιλιάδες ανέργους που δεν λαμβάνουν καμία ενίσχυση από τον ΟΑΕΔ. Τα προγράμματα κοινωφελούς εργασίας που ανακοινώθηκαν, αφορούν μικρό αριθμό στο σύνολο των ανέργων και σε κάθε περίπτωση αποφέρουν ένα εισόδημα στο μέλλον και όχι σήμερα που το έχει ανάγκη ο Άνεργος.\nΤέλος το ειδικό επίδομα των 800 ευρώ ως μέτρο που πάρθηκε σε συνθήκες όπου χιλιάδες εργαζόμενοι στάλθηκαν από τις επιχειρήσεις και το κράτος σπίτι τους, άλλοι απολυμένοι, άλλοι απλήρωτοι κ.ο.κ., δεν πρέπει να συσκοτίσει τον χαρακτήρα και τον στόχο της επίθεσης. Τα αντεργατικά μέτρα που υλοποιούνται ήρθαν για να μείνουν. Με κάθε πρόσφορο τρόπο να κάνουμε καθαρό σε κυβέρνηση και εργοδοσία: Ο λαός πλήρωσε πολλά! Δεν θα πληρώσουμε ξανά!


Τέλος ο Ερέρα από τον Αρη, υπηρεσιακός ο Τερζής | Η ΚΑΘΗΜΕΡΙΝΗ\nΤέλος ο Ερέρα από τον Αρη, υπηρεσιακός ο Τερζής\nΟι πέντε ήττες σε έξι ματς έστειλαν τον Ισπανό προπονητή στην έξοδο.\n06.11.2018 • 07:47\nΠαρελθόν για την τεχνική ηγεσία του Αρη αποτελεί ο Πάκο Ερέρα, «πληρώνοντας» τις πέντε ήττες στα τελευταία έξι παιχνίδια, αλλά και τις τρεις συνεχόμενες από ΠΑΟΚ, ΑΕΚ και Ολυμπιακό. Σε συνάντηση που πραγματοποιήθηκε χθες μεταξύ του Ισπανού προπονητή, του μεγαλομετόχου Θέοδωρου Καρυπίδη και του τεχνικού διευθυντή Κωνσταντίνου Διαμαντόπουλου αποφασίστηκε να τερματιστεί η συνεργασία, με τις πρώτες πληροφορίες να κάνουν λόγο για «βελούδινο» διαζύγιο καθώς ο Ερέρα φαίνεται να μην αξιώνει χρήματα για τη φυγή του από την ομάδα. Πλην του Ερέρα, αποχωρούν από την ομάδα και ο μέχρι πρότινος βοηθός προπονητή Ραούλ Μπράβο, αλλά και ο γυμναστής Τέλμο ντε Αντρές.\nΟ Απόστολος Τερζής αναλαμβάνει χρέη υπηρεσιακού προπονητή και η διοίκηση της ομάδας βρίσκεται σε αναζήτηση νέου τεχνικού. Με τα τωρινά δεδομένα, ο Τερζής θα παραμείνει στην πρώτη ομάδα πλαισιώνοντας τον νέο προπονητή, ενώ είχε συνεργαστεί στο παρελθόν με τον κ. Καρυπίδη, όταν ο τελευταίος ήταν ιδιοκτήτης της Βέροιας.\nΣτα αγωνιστικά, ο Βέλεθ προπονήθηκε κανονικά και η ομάδα ξεκίνησε την προετοιμασία της για τον αγώνα με τον Απόλλωνα Σμύρνης την προσεχή Δευτέρα στη Ριζούπολη, όπου η νίκη είναι επιτακτική ανάγκη πριν από τη διακοπή του πρωταθλήματος για τις εθνικές ομάδες.\nΤο μήνυμα του Λ. Πετρούνια μετά το χειρουργείο: «Ευχαριστώ τον καθένα σας ξεχωριστά»\nΑνέβηκε στην 15η θέση της παγκόσμιας κατάταξης ο Στ. Τσιτσιπάς\nΑσταμάτητος ο Αντετοκούνμπο στον θρίαμβο των Μπακς\nΤα «μετάλλια» της τηλεόρασης\nΝίκη του Ολυμπιακού επί του Αρη με 1 – 0


ΕΙΣΤΕ ΕΔΩ: ΣΥΝΕΝΤΕΥΞΕΙΣ ΕΛΛΗΝΕΣ ΚΑΛΙΤΕΧΝΕΣ Μιχάλης Κατζουράκης «Ένα έργο τέχνης για μένα είναι ένα ταξίδι προς το άγνωστο»\nΜιχάλης Κατζουράκης «Ένα έργο τέχνης για μένα είναι ένα ταξίδι προς το άγνωστο»\tΣΑΒΒΑΤΟ, 04 ΑΠΡΙΛΙΟΣ 2015 13:02\tδιαχειριστής\tΜια συζήτηση με τον Μιχάλη Κατζουράκη για την έκθεσή του «Παραλλαγές» στο Μουσείο Μπενάκη\nΣυνέντευξη: Άρτεμις Καρδουλάκη\nH ευκαιρία της έκθεσης «Παραλλαγές» του Μιχάλη Κατζουράκη στο Μουσείο Μπενάκη της οδού Πειραιώς δίνει την δυνατότητα στο κοινό να δει τις αφορμές που τον οδήγησαν για το «ταξίδι του προς το άγνωστο», δηλαδή τη δημιουργία ενός έργου τέχνης. Πολλές φωτογραφίες συνοδεύονται από τους τίτλους της κάθε ενότητας και εικονογραφούν τις πηγές των συγκεκριμένων έργων. Έργα που είναι αλληλοσυνδεμένα θεματικά και μορφολογικά και που συνιστούν τις «παραλλαγές».\nΗ διάρκεια της έκθεσης είναι από τις 29 Ιανουαρίου μέχρι τις 5 Απριλίου 2015.\n-Πώς σκεφτήκατε να κάνετε αυτή την αναδρομική έκθεση;\n- Aναδρομική έκανα το 2002 οπότε δεν είχε κάποιο νόημα να γίνει μία ακόμη. Συζητώντας όμως με τον Χριστόφορο Μαρίνο, που είναι ο επιμελητής της έκθεσης, και κοιτώντας φωτογραφίες που είχα τραβήξει και τον είχαν εντυπωσιάσει σχετικές με ζωγραφικές ενότητες, σκέφτηκε σαν θέμα να δείξω τις αφορμές και τις παραλλαγές ενός έργου. Κάνω ένα έργο πολλές φορές σε παραλλαγές. Θέλω να δείξω τις πηγές των έργων μου. Τριγυρίζοντας ή ταξιδεύοντας σχεδιάζω, αλλά επειδή συνήθως είμαι βιαστικός έχω μια μηχανή και βγάζω φωτογραφίες. Μ’αρέσει να βλέπω τις φωτογραφίες ξανά στο ατελιέ με ησυχία. Έτσι δούλευα πάντα. Δεν είμαι ο υπαίθριος ζωγράφος του καβαλέτου.\n-Τώρα εσείς μέσα απ’ αυτή την έκθεση έχετε βγάλει νέα συμπεράσματα ξαναβλέποντας τα έργα;\n-Πάντα κανείς βλέποντας και ξαναβλέποντας ένα έργο προβληματίζεται και ίσως αγωνιά για κάποια πράγματα. Τώρα τελευταία κάνω έργα που έχουν άμεση σχέση με τη φωτογραφία. Με τη φωτογραφία πραγμάτων προσωρινών και κατασκευασμένων, αποτυπώματα μιας ανθρώπινης καθημερινής δραστηριότητας. Δηλαδή γίνονται έργα παραστατικά αν θέλετε. Για μένα, άλλωστε, δεν υπάρχει τίποτα μη παραστατικό. Όταν ξεκινώ να κάνω κάτι το παίρνω σαν αφορμή, απλώς η διαδικασία μετά γίνεται αφηρημένη. Δημιουργούνται σχέσεις, σχέσεις χρωμάτων, σχέσεις επιφανειών, σχέσεις αναλογιών. Μπορεί να ήταν συγκεκριμένο το αντικείμενο ως αφορμή, αλλά στη διαδικασία αλλάζει. Δεν είναι όπως όταν βγάζεις μία φωτογραφία. Δεν είναι το στιγμιαίο που αποτυπώνεται... δουλεύοντας αλλάζουν πολλά αν όχι όλα και ακόμα κάτι τυχαίνει, και ένα λάθος, για να ξεκινήσει ένα άλλο έργο. Έτσι, συχνά αλλιώς ξεκινάς και αλλού καταλήγεις. Θα λέγαμε πως είναι ένα ταξίδι στο άγνωστο. Ξεκινάς από ένα σημείο οδηγείσαι αλλού, σε ένα άλλο έργο, και αυτή βέβαια είναι μια αφηρημένη διαδικασία. Είναι χρώματα, σχέδια, επίπεδα, χώροι, αναλογίες... Αλλά αυτά όχι σαν μαθηματική σκέψη.\n-Ωστόσο, το ταξίδι προς το άγνωστο δεν οδηγεί σε κάτι συγκεκριμένο που θα ανακαλύψετε;\n-Καταλήγει κάπου αλλά αυτό που μ’ ενδιαφέρει είναι η διαδικασία, το ταξίδι, η αναζήτηση, ο προβληματισμός...\n-Σε σχέση με τη δομή της έκθεσης δεν έχουμε χρονολογική αναφορά. Είναι θεματική;\n-Τοποθετώ ανακατωμένα παλιά και καινούργια έργα. Είναι θεματολογικά βαλμένα.\n-Πείτε μου τις ξεχωριστές θεματικές ενότητες.\n-Βέβαια οι τίτλοι δεν είναι πραγματικοί. Λεω «Οβοστέμ» και είναι φωτογραφίες από το Μέτσοβο. Σε κάποια από τις εκδηλώσεις που οργανώνει εκεί η Τατιάνα Αβέρωφ βγήκα για μια βόλτα και έβγαλα μερικές φωτογράφιες από μαζεμένα ξύλα για το τζάκι, που βρήκα να έχουν ενδιαφέροντα σχήματα έτσι όπως ήταν στοιβαγμένα. Με βάση αυτές τις φωτογραφίες έχω κάνει μία σειρά έργων.\nΓια τη Λήμνο που πήγαινα τα καλοκαίρια έχω μία ενότητα που την ονομάζω «Τσαρσί». Στην Μύρινα της Λήμνου, το Κάστρο όπως λεγόταν, είναι από τη μια μεριά ο «ρωμαίικος γιαλός», όπου ο παππούς μου από την Αλεξάνδρεια έχτισε στα τέλη του 19ου αιώνα ένα νεοκλασσικό σπίτι, όπως όλοι οι Αλεξανδρινοί Λημνιοί, και από την άλλη μεριά του Κάστρου, είναι ο «τούρκικος γιαλός» με βάρκες, ψαρόβαρκες, καΐκια, το εμπορικό λιμάνι. Στη μέση της πόλης υπάρχει ένας λιθόστρωτος δρόμος, και που συνδέει τους δυο γιαλούς, γεμάτος μικρά εμπορικά μαγαζιά, το «Τσαρσί». Τα μεσημέρια λοιπόν που έκλειναν τα μαγαζιά λόγω ζέστης με απλά πανιά ή με ξύλινα πατζούρια, γύριζα και τα φωτογράφιζα, καθώς δημιουργούνταν μια ξεχωριστή πολυχρωμία από ανθρώπινα κατασκευάσματα, που με συγκινούσε ιδιαίτερα. Έτσι προέκυψε μία σειρά από έργα που λέγονται «Τσαρσί» και μια άλλη «Windows», όταν μπήκαν αργότερα στη ζωή μας τα γνωστά προγράμματα.\n-Πείτε μου για αυτούς τους κλειστούς χώρους που σας απασχολούν σε όλη σας τη δουλειά.\n-Πρόκειται για τα κλειστά παράθυρα, μια δυσκολία πρόσβασης. Υπάρχουν ζωγράφοι που ζωγραφίζουν ένα παράθυρο. Ο Ματίς έκανε ένα παράθυρο όπου κοιτούσε από μέσα προς τα έξω. Τα δικά μου παράθυρα είναι από έξω προς τα μέσα, χωρίς όμως να βλέπεις το μέσα ή έχουν κάγκελα, πάντα κλειστά. Είναι μία εμμονή. Ο καθένας έχει τους προβλήματισμούς του ή τις αγωνίες του.\n-Αυτά τα βλέπετε σαν αδιέξοδα που αντιμετωπίζετε στις ζωή σας;\n-Ίσως... Πάντως δεν είμαι ούτε πολύ απαισιόδοξος, αλλά ούτε και πολύ αισιόδοξος.\n-Για αισιόδοξο σας βλέπω. Νομίζω ότι η ζωή σας δεν ήταν εύκολη αλλά ήταν καλή.\n-Δούλεψα πολύ σκληρά. Τα πρώτα μου χρόνια ζωγράφιζα μόνο τα βράδια και τα Σαββατοκύριακα λόγω της δουλειάς για βιοποριστικούς λόγους. Είχα κάποτε τρεις δραστηριότητες. -Για πείτε μου.\n-Η πρώτη ήταν η γραφιστική και η διαφήμιση, η άλλη ήταν ο σχεδιασμός εσωτερικών χώρων σε κρουαζιερόπλοια και η τρίτη που δεν άφησα ποτέ και με απασχολούσε πάντα η ζωγραφική.\n-Αυτή είναι η κυρίαρχη.\n-Πάντα. Ήθελα να γίνω ζωγράφος από τα 12 μου χρόνια. Ο πατέρας μου ζωγράφιζε αλλά κάποια στιγμή αποφάσισε να δουλέψει όταν η αδελφή του έμεινε χήρα με πέντε παιδιά. Είχε όμως πολύ ταλέντο. Στο σπίτι, που ήμασταν στην Κατοχή, ζωγράφιζε και ήταν οι μπογιές, τα νέφτια, που με έκαναν να ζωγραφίζω κι εγώ. Έλεγα του πατέρα μου, όταν διάβαζα βιογραφίες καλλιτεχνών από κάτι μικρά βιβλία που είχε, ότι ο Μιχαήλ Άγγελος μπήκε στο εργαστήριο από 12 ετών, τι το θέλω το σχολείο. Χάνω την ώρα μου. Ήμουν πολύ κακός μαθητής δεν μ’ ενδιέφερε καθόλου. Μετά βοήθησε τον πατέρα μου ένας ανιψιός του και με έστειλε στο Παρίσι για να κάνω Αρχιτεκτονική, όπου κατέληξα στη Σχολή Paul Colin, όπου έκανα Ελεύθερο Σχέδιο πέντε ώρες τη μέρα και έφτιαχνα και καμιά αφίσα. Μετά ήρθα εδώ.\n-Πείτε μου άλλες ενότητες από την έκθεση.\n-Έχω μια ενότητα που έχω εμπνευστεί από το Αρσάκειο. Όταν πήγαινα μαθητής στο Κολλέγιο περνούσα δίπλα από τον μαντρότοιχο του Αρσακείου, που είχε σπασμένα γυαλιά στο πάνω μέρος. Μετά είναι το «Σύνταγμα» με αφορμή ένα περίπτερο που φωτογράφισα γεμάτο βιβλία και διαφορα έντυπα. Είναι η Λήμνος, ο «Τούρκικος Γιαλός» με τις ψαροκασέλες. Η έκθεση του Γκαίτε το 1969 και την επόμενη χρονιά στο Χίλτον με τελείως αφαιρετικά έργα, ένας κύκλος, ένα τετράγωνο κλπ. Είναι η σειρά της Αγοράς του Ψυχικού. Μετά τα έργα για συγκεκριμένους χώρους, έργα για κρουαζιερόπλοια, τράπεζες, εταιρείες. -Γραφιστικά έργα δεν έχετε;\n-Όχι. -Μετά είναι το «Ρουφ» από βαγόνια τρένων, οι μεσοτοιχίες από σπίτια που έχουν γκρεμιστεί. Μετά είναι μία σειρά που λέγεται «Ολλανδία» με σχέδια εμπνευσμένα από σήματα της Τροχαίας. Υπάρχει η «Οaxaca», μία παραδοσιακή πόλη με πολλά μαγαζιά στο Μεξικό, μετά είναι το «Cochin» μια παραθαλάσσια πόλη στις Ινδίες όπου φωτογράφιζα και με κοιτούσαν περίεργα γιατί άλλοι φωτογράφιζαν τα αξιοθέατα και εγώ φωτογράφιζα λαμαρίνες. Είναι το «Ninh Binh» που ήταν ένα χωριό στο Βιετνάμ.\nΓλυπτά μεταλλικά και φωτογραφίες από την ένταξή τους σε δημόσιους χώρους και τελειώνω με τα «Προσφυγικά» της λεωφόρου Αλεξάνδρας, που είναι δουλειά της τελευταίας δεκαετίας.\n-Ο ρόλος της φωτογραφίας στη δουλειά σας και η τελευταία σας δουλειά βασίζεται σε επεξεργασμένες φωτογραφίες.\n-Είναι η αποτύπωση. Ζωγραφίζω από φωτογραφίες είτε από μικρά σχέδια και σημειώσεις.\n-Γιατί κάνετε επεξεργασμένες φωτογραφίες τώρα τελευταία;\n-Γιατί η δουλειά μου κατευθύνεται προς τα εκεί. Επειδή η φωτογραφία έχει παίξει έναν βασικό ρόλο ως έμπνευση στη δουλειά μου, κάποια στιγμή επιχείρησα να πειραματιστώ και με αυτήν μεταχειριζόμενός την ως υλικό σε μια σειρά έργων.\n-Μιλήστε μου για τον κατάλογο της έκθεσης.\n-Έχει 368 σελίδες διαστάσεων 15Χ20 εκ. Υπάρχουν κατά ενότητες τα έργα και οι φωτογραφίες από τις οποίες προέκυψαν. Πρόκειται για ένα αρχειακό υλικό 60 χρόνων.\n-Αυτή η έκθεση είναι η ολοκλήρωση ενός έργου;\n-Όχι. Είναι ένα διάλειμμα, μία παρένθεση για τη συνέχεια μετά.


«Ακυβέρνητη χώρα» η Αμερική; Έκδηλη ανησυχία για την πορεία της υπό τον Τραμπ | Έθνος\nΚΟΣΜΟΣ 09.12.2019 12:06\nΗ μεγάλη ανησυχία των περισσοτέρων είναι το «κενό εξουσίας», που παρατηρείται στην αμερικανική πρωτεύουσα\nΗ περίοδος πριν από τα Χριστούγεννα στην Ουάσιγκτον είναι πιο ιδιαίτερη από άλλα μέρη του κόσμου. Τα πάρτι είναι πιο εντυπωσιακά, διότι το βασικό συστατικό τους είναι το πολιτικό και διπλωματικό κουτσομπολιό. Θέμα όλων των συζητήσεων είναι ο πρόεδρος Ντόναλντ Τραμπ, που αποφεύγει τις δεξιώσεις, κάτι που ανακουφίζει πολιτικούς ακόμα και του κόμματος του.\nΟι προβλέψεις δίνουν και παίρνουν. Αλλά το κουτσομπολιό δεν στέκει στις προβλέψεις. Η μεγάλη ανησυχία των περισσοτέρων είναι το «κενό εξουσίας», που παρατηρείται στην αμερικανική πρωτεύουσα… Η απόφαση της επικεφαλής των Δημοκρατικών στην αμερικανική Βουλή για να συνταχθεί κατηγορητήριο με στόχο την παραπομπή του Ντόναλντ Τραμπ, ανησυχεί τους βετεράνους της αμερικανικής πολιτικής, που θυμούνται την εποχή του «Γουότεργκέιτ», όταν ο τότε πρόεδρος Ρίτσαρντ Νίξον οδηγήθηκε σε παραίτηση. Το μεγάλο θύμα εκείνης της ακυβερνησίας ήταν η Κύπρος.\nΗ Νάνσι Πελόζι, η «σιδηρά κυρία» της Βουλής των Αντιπροσώπων, κατηγορεί τον Αμερικανό πρόεδρο για «κατάχρηση εξουσίας». Διαβάζοντας το «κατηγορητήριο» στην έκθεση που δικαιολογεί την παραπομπή, ο καθένας θα ανακαλύψει πολλά στοιχεία για τον τρόπο κατά τον οποίο και ο ίδιος ο κ. Τραμπ και οι συνεργάτες του προσπάθησαν να πιέσουν μια ξένη κυβέρνηση να «καρφώσει» τον βασικό πολιτικό αντίπαλο του Αμερικανού προέδρου, τον πρώην αντιπρόεδρο Τζο Μπάιντεν. Για τους Δημοκρατικούς, η προεδρική απειλή στον πρόεδρο της Ουκρανίας, και όσα ακολούθησαν αυτής, πρόκειται για προσπάθεια να επηρεαστεί το αποτέλεσμα των προεδρικών εκλογών του 2020.\nΠαράλληλα, η ίδια η κυρία Πελόζι έχει δηλώσει δημόσια ότι το πραγματικό αφεντικό του κ. Τραμπ είναι ο πρόεδρος της Ρωσίας, Βλαντιμίρ Πούτιν. Άλλοι νομοθέτες πιστεύουν ότι ο «μπος» του Αμερικανού Προέδρου είναι ο Ταγίπ Ερντογάν! Η συμπεριφορά του κ. Τραμπ έναντι του Ερντογάν είναι αδικαιολόγητη.\nΗ Αμερική είναι όμηρος αυτής της κατάστασης και ειδικά ο πρόεδρος Τραμπ ασχολείται με οτιδήποτε άλλο, παρά τη διακυβέρνηση της χώρας. Λένε πως συνέχεια παρακολουθεί τις ειδήσεις και ασχολείται με την αποστολή μηνυμάτων στο Twitter. Και εάν παρακολουθήσει κανείς τις δραστηριότητές του, εύκολα καταλήγει στο ερώτημα για το αν πραγματικά αφιερώνει χρόνο για τα προβλήματα της υπερδύναμης και των πολιτών της.\nΗ εξωτερική πολιτική της χώρας έχει αφεθεί στον αυτόματο πιλότο, διότι και ο υπουργός Εξωτερικών Μάικ Πομπέο βρίσκεται υπό πολιορκία και σκέφτεται «να την κάνει» για τη Γερουσία, αντιπροσωπεύοντας την πολιτεία του Κάνσας. Όσον αφορά τους στρατιωτικούς του Πενταγώνου, διαφωνούν κάθετα και οριζόντια με τις επιλογές του κ. Τραμπ, την ίδια στιγμή που ο υπουργός Άμυνας, Μαρκ Εσπερ περνά την τελευταία χρονιά της κυβέρνησης στην εξουσία ταξιδεύοντας ανά τον κόσμο.\nΕσχάτως ακούμε τους πεσιμιστές να υποστηρίζουν ότι η Αμερική είναι ακυβέρνητη, αν και το «βαθύ κράτος» βρίσκεται πάντα εκεί που το καλεί το …καθήκον. Εμφανίζεται όταν η χώρα κινδυνεύει. Αλλά πρέπει κανείς να δώσει σημασία και στους βετεράνους της πολιτικής. Προειδοποιούν ότι, όταν στην Αμερική υπάρχει πολιτικό πρόβλημα, ξεφυτρώνουν διάφορα κέντρα εξουσίας.\nΚαι εκεί μπορεί να προκληθεί μία μεγάλη ζημιά. Το 1974 ήταν το διπλό έγκλημα στην Κύπρο. Το χουντικό πραξικόπημα εναντίον του ανυπάκουου Μακάριου και η τουρκική εισβολή. Φέτος, έτος κατά το οποίο άρχισαν οι διαδικασίες για την καθαίρεση του κ. Τραμπ, ζήσαμε την τουρκική εισβολή στη Βόρεια Συρία και την εθνοκάθαρση των Κούρδων.\nΟι βετεράνοι βλέπουν ομοιότητες του τότε και του σήμερα. Και η αλήθεια είναι ότι η βασική ομοιότητα είναι η ακυβερνησία που έζησαν το 1974 οι Αμερικανοί. Την ίδια ακυβερνησία ζουν και το 2019 και οι προβλέψεις δεν είναι καθόλου καλές για τη συνέχεια. Θα μπορούσε η χώρα να συρθεί σε όλο το 2020, που είναι εκλογική χρονιά, μέσα στη λάσπη που αναμένεται να κυριαρχήσει τον προεκλογικό αγώνα των Δημοκρατικών και των Ρεπουμπλικάνων. Οι αναλυτές πιστεύουν ότι η εκλογική μάχη θα κυριαρχηθεί από «βίαιη γλώσσα», εννοώντας προφανώς ότι θα χρησιμοποιηθούν όλοι οι τρόποι, κυρίως οι βρώμικοι, για να κυριαρχήσουν των αντιπάλων τους.\nΜε δεδομένο ότι ο κ. Τραμπ διατηρεί μια έντονα ανάρμοστη σχέση με τον πρόεδρο της Τουρκίας, η Αθήνα και η Λευκωσία πρέπει να ανησυχούν. Το 1974 ο Χένρι Κίσιγκερ εκμεταλλεύθηκε το κενό εξουσίας στην Ουάσιγκτον για να επιβάλει τη νίκη της κατοχικής δύναμης, στην Κύπρο.\nΤώρα θα μπορούσε να συμβεί με διαφορετικό τρόπο: Η Τουρκία να χρησιμοποιήσει αυτό το κενό εξουσίας, και έχοντας υπό ένα περίεργο έλεγχο τον Τραμπ, να επιβάλει τετελεσμένα στο Αιγαίο και να ενισχύσει την κατοχή στην Κύπρο. Πρόκειται, βεβαίως, για υποθέσεις, αλλά η ιστορία προστάζει ότι πρέπει να στέκουμε στις λεπτομέρειες, οι οποίες στην πολιτική έχουν μεγαλύτερη σημασία. Την εβδομάδα που μας πέρασε, ο κ. Τραμπ δεν άφησε καμία αμφιβολία για το ποιος ορίζει τις τουρκοαμερικανικές σχέσεις. Την Τετάρτη, ο Ερντογάν ξεπέρασε -ακύρωσε είναι η πιο κατάλληλη λέξη- την απόφαση των συνεργατών του Αμερικανού προέδρου για τη μη πραγματοποίηση συνάντησης στο Λονδίνο. Η συνάντηση έγινε και ο Τούρκος πρόεδρος έφυγε ξανά θριαμβευτής.\nΤην Πέμπτη, με εντολή του κ. Τραμπ ένας γερουσιαστής από τη Νότια Ντακότα, που δεν έχει ιδέα από εξωτερική πολιτική, εμπόδισε την αναγνώριση της Αρμενικής Γενοκτονίας από την αμερικανική Γερουσία. Το τελευταίο είναι το μεγαλύτερο ατόπημα του κ. Τραμπ, διότι εάν δεν παρενέβαινε, η συντριπτική πλειοψηφία των γερουσιαστών θα έδινε το πιο ηχηρό μάθημα ιστορίας στην κατοχική δύναμη. Η απαράδεκτη στάση του κ. Τραμπ και η -με χυδαίο τρόπο- υποστήριξη της Τουρκίας, εκνεύρισε τους Ρεπουμπλικάνους νομοθέτες. Αύριο Τρίτη ο Αμερικανός πρόεδρος θα αντιμετωπίσει το πιο σημαντικό τεστ στις ανάρμοστες σχέσεις του με τον Ερντογάν. Ο πρόεδρος της Επιτροπής Διεθνών Σχέσεων της Γερουσίας, και κομματικός φίλος του κ. Τραμπ, θα καταθέσει σχέδιο νόμου που θα τον αναγκάσει να επιβάλλει κυρώσεις στην Τουρκία.\nΌπως μετέδωσε το CNN, o Πρόεδρος της Επιτροπής Διεθνών Σχέσεων της Γερουσίας Τζιμ Ρις ήταν πρόθυμος να δώσει στην Τουρκία χώρο για να εξετάσει μια πρόταση των ΗΠΑ για να αντιμετωπίσει την αγορά του ρωσικού σύστημα αντιπυραυλικής άμυνας S-400. Το παράθυρο είναι πλέον κλειστό, δήλωσε στο τηλεοπτικό κανάλι. Θα δεχθεί να είναι αδιάντροπος Πρόεδρος και θα σταματήσει και αυτή την πρωτοβουλία του δικού του κόμματος; Όπως έχουμε τονίσει πολλές φορές, Ντόναλντ Τραμπ είναι, όλα τα περιμένουμε από αυτόν. Μόνο που τούτη η τελευταία προσπάθεια για τις κυρώσεις φαίνεται δύσκολο να ηττηθεί ακόμα και από το προεδρικό βέτο…


Έλλειψη ύπνου: Κάντε το απλό τεστ του λεπτού που δείχνει αν σας λείπει ύπνος\nby Δημήτρης Μπιτολάς 06/03/2020 16:48 06/03/2020 17:34 1033\nΤεστ ενός λεπτού: Οι επιστήμονες συμφωνούν πως ο ύπνος, μαζί με την ισορροπημένη διατροφή και τη γυμναστική αποτελούν κεντρικούς πυλώνες της υγείας. Όμως, λίγοι είναι εκείνοι που απολαμβάνουν τον ύπνο τους, όπως θα ήθελαν. Ο Ρίτσαρντ Γουάισμαν είναι ψυχολόγος και συγγραφέας.\nΟ ίδιος ερευνά πολλές περιπτώσεις έλλειψης ύπνου. Μάλιστα, αυτό αποτελεί ένα φαινόμενο, το οποίο φέρει την ονομασία «μικροΰπνος». Επίσης, αν το παρατηρήσει κανείς, μοιάζει, με προσωρινό μπλακάουτ.\nΤεστ ενός λεπτού: Παρακολουθήστε την εικόνα με τα λεωφορεία που προβάλλεται στο βίντεο\nΕάν δεν κοιμάστε αρκετά μπορεί να αντιμετωπίσετε στιγμιαία μπλακάουτ (μικροΰπνος) και αυτό μπορεί να σας αποτρέψει να δείτε κάτι που βρίσκεται μπροστά στα μάτια σας. Για παράδειγμα, είδατε ότι το λεωφορείο άλλαξε χρώμα; Είδατε τα κτίρια που εξαφανίστηκαν; Είδατε το παιδί να τρέχει προς το δρόμο;\nΤεστ ενός λεπτού: Άλλα στοιχεία καθημερινότητας που δείχνουν πως έχετε έλλειψη ύπνου\nΤεστ ενός λεπτού: Πόσες είναι οι σωστές ώρες για ύπνο\nΗ πρότυπη οδηγία των ειδικών είναι να κοιμόμαστε 7 με 9 ώρες καθημερινά. Το ζήτημα των ιδανικών ωρών ύπνου παραμένει, όμως, αμφιλεγόμενο. Πόσες ώρες ύπνου χρειαζόμαστε πραγματικά για να αποδώσουμε στο μέγιστο βαθμό; Η οδηγία του αμερικανικού Κέντρου Ελέγχου και Πρόληψης Νοσημάτων αναφέρει ότι πρέπει να κοιμόμαστε από 6 έως 9 ώρες καθημερινά, με το 8ωρο να αποτελεί τη «χρυσή τομή» του ύπνου για το μέσο ενήλικα.\nΩστόσο, όλο και περισσότερες μελέτες υποδεικνύουν ότι ίσως τελικά χρειαζόμαστε λιγότερο ύπνο. Για το λόγο αυτό, το Κέντρο επανεξετάζει την καθιερωμένη οδηγία. Το κριτήριο που καθορίζει τις ιδανικές ώρες ύπνου είναι το εξής: Κοιμόμαστε όσες ώρες χρειάζεται ώστε να ξυπνήσουμε αναζωογονημένοι και να μπορούμε να ανταπεξέλθουμε στις υποχρεώσεις της επόμενης ημέρας. Ίσως 6 ή 7 ώρες είναι αρκετές για το σκοπό αυτό.\n09/06/2021 11:49 991\n22/05/2021 12:55 22/05/2021 19:48 1680\n12/02/2021 17:30 12/02/2021 17:10 2457\n26/01/2021 20:10 26/01/2021 17:02 2321\nΜΙΚΡΟΥΠΝΟΣΤΕΣΤΤΕΣΤ ΕΝΟΣ ΛΕΠΤΟΥΦΑΙΝΟΜΕΝΟ


Το "Πρωινό Mou" στα χέρια της... Τζένης! (VIDEO)\nΤο ολοκαίνουριο CD του Χρήστου Χολίδη "Έλεγα" με τα ΠΑΡΑΠΟΛΙΤΙΚΑ\nΤελ. ενημ.: 06.01.2017, 23:47\nΟ Πέτρος Κωστόπουλος στο κρατητήριο και στη θέση του ένας... σκύλος!\nH Τζένη Μπαλατσινού, σήμερα το πρωί, προσπάθησε να καλύψει την απουσία του συζύγου της με χιούμορ και όσο γίνεται, ψυχραιμία! Δεν είναι εύκολο να σκέφτεται τον Πέτρο στο κρατητήριο και αυτή να προσπαθεί να γίνει... βασική παρουσιάστρια!\nΉταν φανερό όμως πως το μυαλό της είναι στο Πέτρο Κωστόπουλο! Παρά το χιούμορ και τις ατάκες για σκυλομεταμορφώσεις...ήταν αρκετά νευρική, ιδίως στην έναρξη!\nΤι και αν κάποιοι είπαν πως φέτος στην εκπομπή θα είναι απλά η σκιά του Πέτρου... τα έφερε έτσι η μοίρα και έγινε το "Πρωινό ΤΗΣ"!\nΣτην έναρξη της εκπομπής λοιπόν δεν εμφανίστηκε ο βασικός παρουσιαστής και αφού η ομάδα είπε καλημέρα, ο Δημήτρης Ουγγαρέζος ήθελε να μάθει που είναι ο Πέτρος και ρώτησε την Τζένη Μπαλατσινού! Τότε πήρε την πάσα η Τζένη και χαϊδεύοντας έναν σκύλο είπε πως μεταμόρφωσε τον Πέτρο Κωστόπουλο σε σκύλο και πως θα επανέλθει στις 31 Δεκεμβρίου και όλοι «πέθαναν» στα γέλια!\nΣύμφωνα με πληροφορίες πάντως, ο Πέτρος Κωστόπουλος λείπει γιατί παρουσιάστηκε οικειοθελώς στην ΓΑΔΑ καθώς υπήρχε ένταλμα εναντίον του και θα οδηγηθεί σήμερα στον εισαγγελέα.\nΔείτε την έναρξη της εκπομπής...


Ελεγκτές δόμησης - Page 336 - Ελεγκτές Δόμησης - Michanikos.gr\n2 ώρες πριν, johnjohn1 said:\nΕυχαριστώ πολύ το βρήκα. Θέλω να ρωτήσω για συγκεκριμένη περίπτωση ελεγκτές δόμησης αν τους έχει ξανατύχει και τι έκανα. Στην πλάγια διάσταση ημιυπαίθριου χώρου τοποθετήθηκε 10άρα πολυστερινή και όχι 4άρα όπως προέβλεπε η μελέτη με αποτέλεσμα ο Η/Χ να μικρύνει πολύ ενώ επιπλέον στο πλάγιο άνοιγμα του Η/Χ τοποθετήθηκε αλουμίνιο-παράθυρο ( Ο Η/Χ εξακολουθεί να είναι ανοιχτός στο μεγάλο του άνοιγμα). Γνώμες?\nΝαι έκανα πιο συγκεκριμένη την ερώτηση για να έχω την γνώμη κάποιου ελεγκτή δόμησης\nτο κτίσμα μετριέται με διαστάσεις κτίστη, επομένως η αυξηση της θερμομόνωσης δεν επηρεάζει τους υπολογισμούς του ΗΜ/Χ. Η τοποθέτηση παραθύρου θα πρέπει να μετρήσει ως κλειστό τμήμα του ΗΜ/Χ σαν να ήταν τοίχος (προσωπική άποψη) και να επαναυπολογιστεί η αναλογία κλειστού/ανοιχτού. Αλλάζουν στοιχεία του ΔΔ οπότε θα χρειαστεί αναθεώρηση.\nΕάν έχουν περάσει ~2 μήνες από την καταληκτική ημερομηνία του ελέγχου, μπορεί να έρθει να κάνει τον έλεγχο ο ίδιος ελεγκτής ή πρέπει να ζητήσουμε να κληρωθεί νέος;\nΔεν έχει στείλει ακόμα πόρισμα?\nΔεν έχει γίνει ακόμη η αυτοψία... Τέλος Αυγούστου ήταν η καταληκτική ημερομηνία, αλλά ο ελεγκτής έφυγε εκτάκτως στο εξωτερικό και τώρα επέστρεψε. Επειδή διαβάζω στο θέμα για άτυπη παράταση 14 ημερών και σε αυτή την περίπτωση έχουμε 64, μήπως προβλέπεται καμιά διαδικασία συγκεκριμένη;\nμίλησε με την ΤΕΔΚ σου και θα σου πουν τη διαδικασία.\nΘεωρώ ότι έπρεπε ήδη να έχεις κάνει αίτημα παράτασης\nEdited November 1, 2019 by Largy\nΒασικά ο ΕΔ έπρεπε να ενημερώσει την ΕΥΕΔ ότι αδυνατεί να εκτελέσει τον έλεγχο. Αυτό θα είχε σαν αποτέλεσμα νέο ορισμό...\nΤώρα ο ΕΔ είναι έκθετος αφού αν ανεβάσει τώρα πόρισμα θα έχει ποινή.\nΗ μόνη λύση είναι να επικοινωνήσει με την ΕΥΕΔ ώστε να δουν πως θα διεκπεραιώσουν την αίτηση...\nΜέσα σε πόσο χρονικό διάστημα από την ημερομηνία αποδοχής της αυτοψίας, μπορεί ένας ελεγκτής να υποβάλλει πόρισμα;\nΗ προθεσμία σχετίζεται με την ημ/νια ελέγχου, όχι αποδοχής\nΕυχαριστώ συνάδελφοι για τις απαντήσεις. Εγώ δεν είμαι ο ελεγκτής ούτε ο επιβλέπων στην περίπτωση αυτή, ρωτώ για λογαριασμό του ιδιοκτήτη που είναι φίλος και ζήτησε συμβουλή, μόνο που δεν έχω ιδέα από e-άδειες, ελεγκτές κλπ - ό,τι διαβάζω απ' έξω απ' έξω στο forum. Το συγκεκριμένο έργο είχε απορριφθεί από τους προηγούμενους ελεγκτές που κληρώθηκαν και όταν έκανε την αποδοχή ο τωρινός ελεγκτής είχε μόλις 2 μέρες περιθώριο μέχρι την καταληκτική ημερομηνία. Ο επιβλέπων δεν επικοινώνησε άμεσα με τον ελεγκτή, ο οποίος λίγο αργότερα έφυγε στο εξωτερικό για σοβαρό λόγο. Ούτε ο ελεγκτής, ούτε ο επιβλέπων έχουν ξανακάνει έλεγχο και για αυτό χάθηκε η μπάλα.\nΕπομένως, θα πούμε στον ελεγκτή να πάρει τηλέφωνο το ΤΕΔΚ και να μιλήσει με τον υπάλληλο που το έχει χρεωθεί για να ζητήσει παράταση ή αντικατάστασή του.


Λαμία: Το μήνυμα του Τεννέ στον Βασιλακάκη και οι τραυματίες | sportime.gr\nΛαμίαΜπάμπης ΤεννέςΘοδωρής ΒασιλακάκηςΆγγελος ΖιούληςΑνδρέας ΒασιλόγιαννηςΚωνσταντίνος Προβυδάκης\nΑντώνης Τσιράκης 30/10/2020 20:23:25\nΒαρούχας για το Λαμία – ΠΑΟΚ: «Υπάρχει πέναλτι – Κόκκινη για τον Τζόλη»\nΗ Λαμία ολοκλήρωσε την προετοιμασία της για το παιχνίδι με τον Παναθηναϊκό και η είδηση από την αποστολή που ανακοινώθηκε είναι μία, ότι «κόπηκε» ο Βασιλακάκης. Για όσους θυμούνται τι έγινε στο ντεμπούτο του Μπάμπη Τεννέ στους «κυανόλευκους», αυτό δεν αποτελεί έκπληξη.\nΟ 32χρονος χαφ είχε βγει αλλαγή πριν το φινάλε του πρώτου μέρους. Τα… γαλλικά που είπε μόνο λίγα δεν ήταν και αυτό μεταφέρθηκε στον Τεννέ. Ο τελευταίος δεν τα σηκώνει αυτά και έτσι τώρα τον άφησε εκτός αποστολής. Φυσικά χαμένη από αυτό η Λαμία βγαίνει, αφού ο Βασιλακάκης είναι από τους λίγους τόσο ποιοτικούς ποδοσφαιριστές που διαθέτει. Με ενδιαφέρον αναμένεται ποια θα είναι η συνέχεια σε αυτό το… σίριαλ και εάν θα βάλει νερό στο κρασί του ο έμπειρος τεχνικός.\nΑπό εκεί και πέρα, σταθερά εκτός παραμένουν και οι Νιάς, Προβυδάκης και Ζιούλης. Ο δεύτερος είναι τραυματίας, ενώ το ίδιο ισχύει και για τον Βασιλόγιαννη. Αμφότεροι κατά τη διάρκεια της εβδομάδας έβγαλαν προβλήματα. Όσο για τον πρώτο, υποστηρίζει πως ακόμη έχει ενοχλήσεις. Γι’ αυτό και κάνει ατομικό. Ωστόσο, οι πληροφορίες αναφέρουν πως δεν είναι τόσο σοβαρό το πρόβλημα και κυρίως έχει να κάνει με το γενικότερο κλίμα που επικρατεί για εκείνον. Τιμωρημένος είναι ο Χατζηστραβός, ο οποίος δεν εξέτισε την ποινή του κόντρα στον Απόλλωνα Σμύρνης και έτσι στην αποστολή μπήκε ο Γκούγκα.\nΑναλυτικά: Επασί, Θεοδωρόπουλος, Αντέτζο, Τζανετόπουλος, Σκόνδρας, Βύντρα, Μπάχανακ, Ασίγκμπα, Σαραμαντάς, Γκούγκα, Μπεχαράνο, Τσούκαλος, Μπουλούλης, Βιγιάλμπα, Μπιανκόνι, Καραμάνος, Ρόμανιτς, Αραμπούλι, Ντέλετιτς.\nΧρόνια Πολλά Ελλάδα!! 🇬🇷🇬🇷 Χρόνια Πολλά Έλληνες!! 🇬🇷🇬🇷 #lamiafc #slgr #greece #ΟΧΙ\nΗ δημοσίευση κοινοποιήθηκε από το χρήστη ΠΑΕ ΠΑΣ ΛΑΜΙΑ 1964® (@pas_lamia_1964_official) στις 28 Οκτ, 2020 στις 2:42 πμ PDT\n« Σάμος σεισμός: Στο πλευρό των σεισμοπαθών ο ΠΑΟΚ (pic)\nΟλυμπιακός- Αναντολού Εφές LIVE »


26.05.2017 - Don't Mess with Cats: Forgiveness - Sweet Revenge\nNo Revenge so Complete as Forgiveness\nΚαλησπέρα, καλά μου Σπίρτα! Ελπίζω και αυτή την εβδομάδα να ήταν όλα καλά για σας. Ξέρω ότι οι εξωτερικές συνθήκες δεν βοηθάνε πάντα να είμαστε καλά, αλλά αν είμαστε εσωτερικά καλά, με τον εαυτό μας, όλα τα άλλα περνάνε.\nΟ καιρός φτιάχνει σιγά-σιγά και όλο και πιο πολύ βγαίνουμε από το καβούκι μας και αυτό συντελεί λιγάκι στη βελτίωση της διάθεσης. Για πρώτη φορά απολαμβάνουμε άνοιξη φέτος. Μέχρι τώρα πηγαίναμε από Χειμώνα Καλοκαίρι κατ’ ευθείαν, χωρίς ενδιάμεσο σταθμό. Δεν ξέρω τι λένε τα ημερομήνια για φέτος, τι καλοκαίρι θα έχουμε, ελπίζω όμως να μας λυπηθεί ο καιρός και να είναι δροσερό.\nΔεν ξέρω αν το προσέξατε, αλλά μετά από μια βαθυστόχαστη εβδομάδα, καταλήξαμε να μιλάμε για τον καιρό! Ούτε Λονδρέζοι να είμαστε! Μη μου στενοχωριέστε όμως! Δεν θα σας αφήσω έτσι! Για ποια με περάσατε; Για Κεραμιδόγατο θα μου πείτε και θα συμφωνήσω μαζί σας, πλην όμως εδώ πρόκειται για ένα λαλίστατο Κεραμιδόγατο, που αν δεν πει και δεν μοιραστεί, όλα όσα σκέφτηκε, θα σκάσει και η αλήθεια είναι ότι κάνει τρομερό θόρυβο όταν σκάει. Δεν το διακινδυνεύουμε.\nΕίπαμε την προηγούμενη εβδομάδα ένα σωρό πράγματα. Μιλήσαμε για αγάπη προς τον εαυτό, για το παιδί μέσα μας, για τους ανθρώπους με αυτοπεποίθηση και πως αποκτιέται αυτή, είπαμε πολλά τέλος πάντων. Ένα θέμα όμως που το ξεπετάξαμε και δεν το αναλύσαμε αρκετά, ήταν η ανάγκη της συγνώμης. Είμαι σίγουρη ότι πολλοί θα κούνησαν τα κεφάλια τους, όταν είπα ότι είναι σημαντικό να ξέρουμε να συγχωρούμε. Δεν ξέρεις τι λες, θα μονολόγησαν κάποιοι και αυτός είναι ο λόγος που θέλω σήμερα να επανέλθουμε στο θέμα αυτό.\nΌλοι έχουμε αδικηθεί, όλοι έχουμε πιει το πικρό ποτήρι της προδοσίας, άρα ξέρουμε για τι μιλάμε. Κάποιοι έδωσαν άφεση αμαρτιών, κάποιοι άλλοι έμειναν κολλημένοι εκεί, αδυνατώντας και να το σκεφτούν ακόμα, ότι μπορεί να συγχωρήσουν, για το κακό που τους έκαναν. Σε κάποιο βαθμό το καταλαβαίνω. Δεν είναι εύκολο κάποιες φορές να είσαι μεγαλόψυχος. Μερικά πράγματα σε κάνουν να γίνεσαι πολύ κακός και να θέλεις να ανταποδώσεις. Είναι εκείνο το αίσθημα του δικαίου που επαναστατεί κάποιες φορές μέσα μας και ζητάει να αποδοθεί δικαιοσύνη, αρνούμενο κατηγορηματικά τη συγνώμη.\nΌμως είπαμε την άλλη φορά, ότι όταν μια πληγή μείνει ανοιχτή για πολύ καιρό, κακοφορμίζει και στο τέλος την πληρώνει αυτός που πληγώθηκε, αντί να πληρώσει αυτός που πλήγωσε, όπως θα ήταν και το σωστό.\nΣτο δια ταύτα, τέρμα συγχωρητικό το δικό σας Κεραμιδόγατο, αποφάσισε να το ψάξουμε λίγο παραπάνω. Ίσως και από μια εσωτερική ανάγκη να διαπιστώσει, αν ο λόγος που το ίδιο είναι συγχωρητικό, είναι θέμα συνθηκών. Αν δηλαδή ο βαθμός της προδοσίας, που έχει δεχτεί δεν είναι … ικανοποιητικός, τόσο ώστε να μην μπορεί να συγχωρήσει.\nΕίμαι σίγουρη ότι πολλοί θα σκέφτηκαν μέσα τους, κάτσε να την πάθεις γερά, δυνατά κι έλα μετά να μας πεις για συγχώρεση.\nΧμ, πάμε να δούμε, τι θα δούμε! Και για να σας προϊδεάσω, τι θα ακούσετε παρακάτω, ένα μόνο θα σας πω. Ξέρετε τι είπε η Μαρία Αντουανέτα στον δήμιο που θα την εκτελούσε στην λαιμητόμο, όταν κατά λάθος του πάτησε το πόδι; Σας ζητώ συγνώμη κύριε!\nΛέγαμε λοιπόν την άλλη φορά, ότι ανεξάρτητα από τον βαθμό του εκάστοτε παραπτώματος, πρέπει κάποιες φορές στην ζωή να είμαστε ανώτεροι των περιστάσεων και να συγχωρούμε. Κατ’ αρχήν, αυτό από μόνο του κλείνει μέσα τον σπόρο της αμφιβολίας. Τι θα πει ανώτεροι των περιστάσεων; Για να λες ότι θα φανείς ανώτερος των περιστάσεων και θα συγχωρήσεις, αυτό σημαίνει ότι περιστάσεις κανονικά απαιτούν να μην συγχωρήσεις. Σαν να αυτοαναιρείται δηλαδή ένα πράγμα. Μας λέει ότι πρέπει να συγχωρούμε … παρ’ όλο που δεν πρέπει. Κωμικό, αλλά οκ. Το παρακάμπτουμε.\nΕίπαμε λοιπόν, ότι είναι πολύ σημαντικό να μπορείς να βάζεις τον εαυτό σου στην θέση του άλλου, γιατί δεν είναι λίγες οι φορές, που βάζοντας τον εαυτό μας στην θέση του άλλου, βλέπουμε ότι και εμείς θα αντιδρούσαμε πιθανώς με ίδιο ή με παραπλήσιο τρόπο.\nΠολλοί θα πουν «Εγώ δεν θα το έκανα ποτέ αυτό σε κάποιον!» ενδιαφέρον ακούγεται αυτό, αλλά ξέρετε, πρέπει, ανάμεσα σ’ όλα που έχουμε να μάθουμε, να μάθουμε κι αυτό, να μην λέμε μεγάλες κουβέντες και να σκεφτόμαστε λίιιιιγο περισσότερο πριν μιλήσουμε και πριν πάρουμε να ρίξουμε την πέτρα του αναθέματος σε κάποιον, για κάτι που έκανε. Όχι πολύ! Λίγο περισσότερο.\nΕίναι εύκολα τα λόγια και τα «Εγώ δεν θα το έκανα ποτέ αυτό σε κάποιον!» κυρίως επειδή τα λόγια δεν κοστίζουν τίποτα να τα λες. Η ουσία ήταν και παραμένει στο τι κάνεις, όχι στο τι λες. Θυμάμαι ως παιδί, που ρωτούσα τον καθηγητή στο μάθημα της ηθικής, ο οποίος παρεμπιπτόντως ήταν και θεολόγος, για ποιο λόγο υπάρχει καν αυτό το μάθημα. Το ίδιο τον ρωτούσα και για τα θρησκευτικά. Για ποιο λόγο να διδασκόμαστε τα λόγια του Χριστού ας πούμε;\nΒασικά … τώρα που το σκέφτομαι, το ίδιο ρωτούσα όλους τους καθηγητές. Είχα βρει το αδύνατο σημείο τους νομίζω, γιατί κανείς δεν μου είχε δώσει μια ικανοποιητική απάντηση. το ίδιο ρωτούσα και τον μαθηματικό, γιατί η τριγωνομετρία, το ίδιο και τον καθηγητή των Λατινικών, το ίδιο και την καθηγήτρια της χημείας, της γεωγραφία κ.ο.κ. Τι τους ήθελα όλους αυτούς τους τύπους που αποστήθισα; Σε τι μου φάνηκαν χρήσιμα τα τετραγωνικά χιλιόμετρα, ο πληθυσμός, ο οριζόντιος και κάθετος διαμελισμός της κάθε χώρας στο χάρτη;\nΑλλά μην σας ζαλίζω με άσχετα. Αυτό που θέλω να πω και να καταλήξω είναι, ότι εκείνη την εποχή μου φαινόταν χαζό και εντελώς περιττό το να μας διδάσκουν πράγματα, που για όλους πίστευα ήταν αυτονόητα. Εννοείται πως πρέπει να είμαστε καλοί και να μην αδικούμε τους άλλους, να αγαπάμε τον πλησίον, να μην κάνουμε κακό, να μην αδικούμε, να συγχωρούμε κλπ κλπ Όλοι συμφωνούσαμε σ’ αυτό, όποιον και να ρωτούσες. Τι το καινούριο υπήρχε σε όλα αυτά; Γιατί τόσες χαμένες κατά την γνώμη μου διδακτικές ώρες; Γιατί δεν πηγαίναμε μια εκδρομή στου Φιλοπάππου, να αμολήσουμε χαρταετό, πιο καλά;\nΌμως τελικά αποδείχτηκε ότι δεν είναι έτσι τα πράγματα. Όπως ξαναείπα, αγάπα τον πλησίον σου ως εαυτόν, είχε πει ο Χριστός κι εμείς, δύο χιλιάδες + χρόνια μετά, δεν έχουμε καταφέρει ακόμα να αγαπήσουμε ούτε τα έντερα μας, πόσο μάλλον τον πλησίον.\nΤι θα μπορούσε να είναι λοιπόν αυτό που μας εμποδίζει να συγχωρήσουμε; Τι είναι αυτό που το κάνει τόσο δύσκολο να εφαρμόσουμε όλα αυτά που πιστεύουμε και μας δίδαξαν, για την αγάπη προς τον πλησίον και την συγνώμη;\nΟ λόγος είναι, ότι μέσα σ’ όλα αυτά που μας δίδαξαν, ξέχασαν να μας πουν κάτι. Τους διέφυγε να μας πουν, ότι όλο το θέμα και όλη η ουσία, δεν είναι είσαι καλός μόνο με τους καλούς, αλλά να είσαι καλός και με τους σκάρτους. Αυτό σημαίνει αποδέχομαι τον εαυτό μου και τους άλλους, αυτό σημαίνει αγαπώ τον εαυτό μου και τους άλλους. Μια μικρή λεπτομέρεια, που όμως κάνει όλη τη διαφορά.\nΕίναι το ίδιο με αυτό που θα με ακούσετε να λέω καμιά φορά, ότι δεν έχει αξία να είσαι τίμιος, όταν τα λεφτά σου τρέχουν από τα μπατζάκια, όση αξία έχει να είσαι τίμιος, όταν είσαι άνθρωπος της ανάγκης, όταν δεν έχεις και όταν στερείσαι. Τότε θέλω να σε δω πόσο τίμιος είσαι.\nΜε τον ίδιο ακριβώς τρόπο, όταν απλώς αγαπάς και είσαι συγχωρητικός με τους καλούς, δεν έκανες και κανένα επίτευγμα. Όλο το ζουμί και η πρόκληση βρίσκεται στο να μπορείς να αγαπάς και να συγχωρείς, όταν ο άλλος είναι γαϊδούρι, όταν δεν το αξίζει. Αυτό είναι όλη η ιστορία.\nΈφερα ένα παράδειγμα την άλλη φορά και αναφέρθηκα στην ανώτερη μορφή αγάπης που υπάρχει, που δεν θέτει όρους και δεν περιμένει καμία ανταπόδοση, στην αγάπη της μάνας προς το παιδί. Καμία μάνα δεν θα απορρίψει το παιδί της επειδή είναι κακό. Γιατί; Νομίζω ότι η απάντηση σ’ αυτό το γιατί, θα μας δείξει, τι είναι αυτό που μας λείπει, για να αγαπήσουμε ειλικρινά τον πλησίον και να μάθουμε να συγχωρούμε.\nΟ λόγος είναι, ότι μια μάνα πιστεύει βαθιά ότι το παιδί της, ότι κι αν έκανε, στο βάθος του είναι καλό. Θα ρίξει την ευθύνη στις συγκυρίες, στο κακό ριζικό του, στις συνθήκες, στις περιστάσεις, στους άλλους εν ανάγκη, στην ίδια, με τον τρόπο που το μεγάλωσε, αλλά ποτέ στο ίδιο.\nΕίναι πολύ σημαντικό αυτό, ο τρόπος δηλαδή με τον οποίο βλέπουμε τους άλλους. Θα θυμίσω, ότι ακόμη και τα Γερμανικά στρατοδικεία, γνωστά για την αυστηρότητα τους, όπως και όλα τα στρατοδικεία δηλαδή, περίμεναν 48 ώρες πριν δικάσουν και καταδικάσουν κάποιον. Αλλά ας το αφήσουμε αυτό.\nΗ ουσία είναι ότι αν μπορέσουμε να αγαπήσουμε τους άλλους, όχι ως εαυτόν, αλλά αρκετά, τότε θα δείτε ότι θα βλέπουμε με άλλο μάτι τα παραπτώματα τους και θα είμαστε πιο έτοιμοι να συγχωρήσουμε και μπορεί ακόμα και να ψάξουμε να τους βρούμε και δικαιολογίες γι αυτά!\nΜε τον ίδιο μηχανισμό, που μια μάνα συγχωρεί, και με την ίδια επιείκεια και συγχωρητική διάθεση πιστεύω πρέπει να εξετάζουμε την κάθε περίπτωση και να μπορούμε να συγχωρούμε ακόμη και αν ο άλλος δεν το αξίζει, ακόμα και αν δεν μετανιώνει, ακόμα κι αν δεν το ζήτησε.\nΕδώ τώρα μπαίνει ένα άλλο δίλημμα. Είναι εύκολο πιθανώς να δεις με επιείκεια το παράπτωμα κάποιου, αλλά τι γίνεται όταν η πράξη του αυτή ήταν εναντίον μας; Πόσο εύκολο είναι να συγχωρήσουμε, όταν το θύμα είμαστε εμείς οι ίδιοι ή ένα μέλος της οικογένειας μας;\nΚαθόλου εύκολο, ας είμαστε ρεαλιστές και ας μην λέμε μεγάλα λόγια. Μπορεί να είμαστε επιεικείς, όταν κάποιος αδικεί κάποιον άλλον, έξω από μας και από τα μέλη της οικογένειας μας, αλλά όταν η αδικία στραφεί σ’ εμάς ή σε κάποιο πολύ κοντινό και αγαπημένο μας πρόσωπο, το πράγμα αλλάζει. Ο θυμός, η οργή, η αγανάκτηση, ο πόνος, όλα αυτά μαζί, δεν μας αφήνουν να δούμε καθαρά, μέσα στην ψυχή του παραπτωματία και δεν μας αφήνουν να ψάξουμε να βρούμε τα βαθύτερα αίτια, τι δηλαδή πυροδότησε όλα αυτά.\nΒασικά, δεν μας ενδιαφέρει να δούμε καθαρά. Δεν θέλουμε να δούμε καθαρά! Θέλουμε να τιμωρηθεί, τέλος! Θέλουμε να αποδοθεί δικαιοσύνη. Θέλουμε να ικανοποιηθεί το αίσθημα δικαίου μέσα μας και να υποφέρει, όσο υποφέραμε εμείς και λίγο παραπάνω, αν γίνεται. Αυτή είναι η αυθόρμητη αντίδραση.\nΚαι τότε μόνο για συγνώμη δεν μπορούμε να μιλάμε. Βλέπουμε τότε πράξεις αντεκδίκησης, οφθαλμόν αντί οφθαλμού και το χριστιανικό στρέψε και την άλλη σιαγόνα, πάει περίπατο και μαζί μ’ αυτό και όλα τα ωραία που μας δίδαξαν.\nΑλλά για μισό λεπτό. Ξεκινήσαμε να μιλάμε για συγχώρεση κι ακόμα δεν έχουμε ξεκαθαρίσει τι είναι η συγχώρεση. Τι έχει ο καθένας στο μυαλό του όταν ακούει τη λέξη αυτή; Μήπως έχουμε παρεξηγήσει και άλλο νομίζουμε και άλλο είναι; Μήπως γι αυτό η εφαρμογή της στην πράξη είναι τόσο δύσκολη τελικά;\nΟι πιο πολλοί, όταν μιλάμε για συγχώρεση, έχουμε στο μυαλό την άφεση αμαρτιών. Άλλοι όμως την βλέπουν σαν άρνηση του εαυτού και σαν παραίτηση από τις προσωπικές μας επιθυμίες, που και αυτό σε μεγάλο βαθμό ισχύει. Όταν κάποιος πληγώνεται από τη συμπεριφορά κάποιου προσώπου, θεωρεί ότι για να τον συγχωρέσει, πρέπει να ξεχάσει ολωσδιόλου αυτό που έγινε. Είναι, όμως αυτό σωστό;\nΔιάβαζα κάπου το πολύ σωστό, ότι ο ορισμός της συγχώρεσης προκύπτει από την ίδια την ετυμολογία της λέξης. Συν + χωρώ σημαίνει δίνω χώρο. Ναι, που δίνω χώρο; Δίνω χώρο στην σκέψη μου ή βρίσκω χώρο μέσα μου, άρα και σαν άτομο διευρύνομαι, έτσι ώστε να χωρέσουν εκεί και άλλες σκέψεις, πέρα κι έξω από τη δική μου. Αυτό σημαίνει ότι για το ίδιο γεγονός, επιτρέπω στον εαυτό μου να σκεφτεί και να δώσει κι άλλες ερμηνείες.\nΠροσέξετε! Δεν λέμε ότι θα υιοθετήσω την αντίθετη άποψη υποχρεωτικά. Λέμε απλά ότι θα επιχειρήσω να την κατανοήσω, θα την εξηγήσω, θα την αιτιολογήσω, ότι δηλαδή έγινε γι αυτό και γι αυτό το λόγο. Ή τουλάχιστον θα προσπαθήσω να το κάνω αυτό. Δεν γίνεται πάντα, αλλά υπάρχουν αρκετές περιπτώσεις που γίνεται.\nΕξηγώ: Το να είμαστε ανοιχτοί και να κατανοούμε το πώς σκέφτηκε, ένιωσε, λειτούργησε ο άλλος, είναι σημαντικό για μας, έτσι κι αλλιώς, ανεξάρτητα αν στο τέλος αποφασίσουμε να του δώσουμε άφεση αμαρτιών ή αν θα το κρατήσουμε μανιάτικο. Δεν σημαίνει κάτι αυτό. Μπορεί στο τέλος, μέσα από την διεργασία αυτή, να απορρίψουμε την δική του θέση ή ακόμα να καταλήξουμε να διακόψουμε κάθε σχέση μαζί του.\nΤο πάγιο ερώτημα που θέτει κανείς στο θέμα της συγχώρεσης είναι, για ποιό λόγο να μπω στη διαδικασία αυτή; Τι έχω να κερδίσω από αυτό;\nΕίπαμε την άλλη φορά, πως όταν συγχωρούμε, δεν το κάνουμε τόσο για τον άλλον. Για μας το κάνουμε περισσότερο. Γιατί οι πληγές οι κάθε είδους, τόχουν αυτό το ιδίωμα, να κακοφορμίζουν, αν μείνουν ανοιχτές για καιρό και μας δηλητηριάζουν. Ο άλλος, εκτός που μπορεί να μην μας το ζήτησε να τον συγχωρήσουμε, μπορεί επί πλέον να μην το κατάλαβε καν ότι μας αδίκησε ή να μην έχει πεισθεί καν, ότι ήταν άδικος, ακόμη κι όταν του το είπαμε. Για μας το κάνουμε!\nΑν την δούμε από την ψυχολογική της διάσταση την συγχώρεση, θα δούμε ότι η κατανόηση του άλλου, αυτό που λέγαμε πριν δηλαδή, έχει τεράστια οφέλη για μας τους ίδιους κατ’ αρχήν. Το να σκεφτόμαστε συνέχεια αυτό που συνέβη, το να ασχολούμαστε μ’ αυτό για χρόνια, το να αφήνουμε τα αρνητικά συναισθήματα και τις αρνητικές σκέψεις μέσα μας να διαιωνίζονται και το να θυματοποιούμαστε ουσιαστικά, υιοθετώντας τον ρόλο του αδικημένου θύματος, το poor-me, είναι πράγματα που μακροπρόθεσμα θα γυρίσουν εναντίον μας.\nΔεν ξέρω πως αλλιώς να το τονίσω, για να γίνει κατανοητό, ότι η διατήρηση ενός δυσάρεστου συμβάντος, η μνησικακία που λέμε, διαταράσσει την ψυχική υγεία και γαλήνη μέσα μας, προκαλεί άγχος και συμπτώματα κατάθλιψης, αφήστε δε τον φόβο, που φωλιάζει μέσα μας, μήπως ξανασυμβεί αυτό το ίδιο στο μέλλον. Το να μην δίνουμε δρόμο στην εξιλέωση, δεν βοηθάει κανέναν ούτε κι εμάς.\nΑντίθετα η διαδικασία της συγχώρεσης, θα το έχετε δει κι εσείς, όσες φορές το κάνατε, μας αποφορτίζει από τον ψυχικό πόνο που βιώνουμε και απομακρύνει την συναισθηματική απειλή. Προσφέρει δηλαδή η συγχώρεση, ένα είδος απελευθέρωσης από τα δυσάρεστα, αρνητικά συναισθήματα και φέρνει την ψυχική ηρεμία και αυτό που οι αρχαίοι μας πρόγονοι έλεγαν ψυχολογική κάθαρση και μια ηθική ικανοποίηση. Αποδεσμευόμαστε από το περιστατικό, αποδεσμευόμαστε από το παρελθόν και βιώνουμε την λύτρωση και την γαλήνη.\nΗ διαιώνιση των αρνητικών συναισθημάτων που σχετίζονται με το πρόσωπο που μας έβλαψε μόνο μειονεκτήματα μπορεί να αποφέρει για την ψυχολογική υγεία και μόνο η παραδοχή του ψυχικού πόνου μπορεί να βοηθήσει στην προσπάθεια υπέρβασης του δυσάρεστου γεγονότος. Το πρώτο λοιπόν και πολύ ουσιαστικό βήμα, για να προχωρήσουμε στη συγνώμη, είναι η αναγνώριση των συναισθημάτων που βιώνουμε οι ίδιοι. Μπορεί αυτά να είναι αισθήματα θλίψης, εγκατάλειψης, αδικίας, εκδικητικότητας ή θυμός. Η αναγνώριση λοιπόν, η αποδοχή και η διαχείριση στη συνέχεια αυτών των συναισθημάτων, συμβάλλει, όσο δεν φανταζόμαστε, στο να ξεπεραστούν.\nΣτην ουσία η συγχώρεση δεν έχει να κάνει τόσο πολύ με την ψυχική δύναμη του καθενός μας ούτε είναι αναγκαστικά ένδειξη ανωτερότητας ή αλτρουισμού, άσχετα του τι λέμε. Από καθαρά ψυχολογική σκοπιά, η συγχώρεση είναι περισσότερο το αποτέλεσμα της λογικής επεξεργασίας του τραυματικού γεγονότος. Πρόκειται κατ’ αρχήν για τη συνειδητοποίηση και την συμφιλίωση με το γεγονός, ότι αυτό που έγινε δεν μπορεί να ξεγίνει και πάμε παρακάτω και καθώς πλέον δεν επιτρέπουμε στις αρνητικές σκέψεις και στα συναισθήματά να κυριεύουν τον ψυχισμό μας, είναι ουσιαστικά και μια προσπάθεια προστασίας του εαυτού μας.\nΘεωρώντας την συγχώρεση ως μια συνειδητή υπέρβαση ενός δυσάρεστου γεγονότος και των αρνητικών συναισθημάτων που αυτό συνεπάγεται (το ξεπέρασα λέμε) και ως κατανόηση μιας άλλης οπτικής γωνίας που δεν συμβαδίζει με την δική μας, ο τρόπος για την εφαρμογή της δεν είναι ακατόρθωτος ούτε απαιτεί προσωπική ταπείνωση ή έλλειψη αξιοπρέπειας.\nΕίπαμε πριν ότι πολλοί βλέπουν την συγχώρεση σαν άρνηση του εαυτού και σαν παραίτηση από τις προσωπικές μας επιθυμίες και δεν αποκλείεται σε κάποιες περιπτώσεις να ισχύει αυτό. Αλλά τα πάντα είναι συνάρτηση του πως το βλέπουμε οι ίδιοι. Αν βλέπουμε την συγχώρεση σαν προσωπική ήττα και παραίτηση, τότε είναι.\nΑν αντιθέτως, είναι μια ενσυνείδητη, στοχευμένη διαδικασία στην οποία υποβάλουμε τον εαυτό μας, για πολύ συγκεκριμένους λόγους, επειδή αποφασίσαμε να βγούμε από τον φαύλο κύκλο των αρνητικών συναισθημάτων, τότε αυτό απαιτεί πολλή αυτογνωσία, αρκετή αυτοεκτίμηση και αυτοπεποίθηση. Καμία σχέση δηλαδή με ηττοπάθειες κλπ.\nΤελικά φαίνεται ότι η συγχώρεση είναι μία στάση ζωής η οποία αν το καλοσκεφτούμε, όχι μόνο δεν μας μειώνει σαν άτομα και σαν προσωπικότητες, αλλά μας εξυψώνει κιόλας, πρώτα απέναντι στον εαυτό μας και ύστερα απέναντι στους άλλους . Πέφτουμε εύκολα στην παγίδα του "νιώθω άσχημα γι' αυτό που έγινε και αν συγχωρήσω θα είναι υποκριτικό" ή "συγχωρώ σημαίνει ξεχνώ" ή ότι τελικά συγχωρητικός σημαίνει μαλθακός, κορόιδο, περίγελως, όμως δεν πρέπει.\nΌλα αυτά σημαίνουν ότι αναγκαία προϋπόθεση είναι η αποδοχή του ίδιου μας του εαυτού με τα λάθη και τις αδυναμίες του πρώτα, διότι μόνο τότε θα είμαστε σε θέση να κατανοήσουμε τους άλλους και τις αδυναμίες τους. Η ικανότητα δηλαδή να συγχωρούμε τους άλλους εξαρτάται μεταξύ άλλων πάρα πολύ, από το πόσο ειλικρινείς είμαστε με τον εαυτό μας. Αυτό που έχει σημασία δεν είναι το να είμαστε σταθεροί και ακλόνητοι στις πεποιθήσεις μας, αλλά το κουράγιο να αλλάξουμε αυτές τις πεποιθήσεις.\nΆρα λέμε ότι η έννοια της συγχώρεσης δεν προϋποθέτει την έλλειψη αξιοπρέπειας από μέρους αυτού που συγχωρεί, προϋποθέτει όμως ότι δεν θα είμαστε τόσο απόλυτοι, ότι θα δώσουμε χώρο και σε άλλες σκέψεις και λογικές, ότι δεν θα περιοριστούμε αποκλειστικά στις προσωπικές μας απόψεις και ότι τελικά θα δούμε με επιείκεια τα παραπτώματα των άλλων.\nΟ άνθρωπος που δεν συγχωρεί χάνει αυτό το κυρίαρχο χαρακτηριστικό της ανθρώπινης φύσης του, την επιείκεια και χωρίς αυτό το χαρακτηριστικό, δεν κρίνει σωστά τις καταστάσεις. Και ας το σκεφτούμε λίγο, ποιο το νόημα να υπάρχει καν η λέξη επιείκεια στα λεξικά, αν δεν την μεταχειριζόμαστε, αν δεν την χρειαζόμαστε και αν εν τέλει είναι κάτι περιττό;\nΗ συγχώρεση τελικά είναι τρόπος και στάση ζωής, για τους πραγματικά δυνατούς που δεν σπαταλούν τον εαυτό τους θρηνώντας καταστάσεις και αδικίες του παρελθόντος και δεν αναλώνονται για κανέναν και για τίποτα στον κόσμο ούτε και γι αυτούς που τους αδίκησαν. Αυτό θα πει φροντίζω και προστατεύω τον εαυτό μου με την συγχώρεση και αυτό θα πει συγχωρώντας βάζω στέρεες τις βάσεις για ένα καλύτερο μέλλον.\nΛέγαμε πριν για το πόσο μας εξυψώνει η συγχώρεση στα μάτια τα δικά μας, αλλά και των άλλων κι ότι τελικά είναι μια συνειδητή επιλογή για ολοκληρωμένες προσωπικότητες. Όμως υπάρχει ένα επίσης πολύ ισχυρό συναίσθημα, που μπορεί να ακυρώσει την επιθυμία μας να φερθούμε σαν ανώτεροι άνθρωποι.\nΜιλάω για την υπερηφάνεια και το αίσθημα τιμής, ένα συναίσθημα που μπορεί να είναι από καλό έως πολύ καλό ή πολύ κακό, ανάλογα αν το ελέγχουμε ή αν το αφήνουμε να μας ελέγχει. Ο χριστιανισμός πρώτος θεωρεί την υπερβολική υπερηφάνεια θανάσιμο αμάρτημα, όταν συσχετίζεται με την υπεροψία και την έλλειψη ταπεινότητας. Η υπερδοσολογία σε υπερηφάνεια γίνεται υπεροψία και τελικά απομακρύνει τον άνθρωπο από την ταπεινότητα και τη σύνδεση με τους συνανθρώπους του. Δεν χρειάζεται να είναι κανείς χριστιανός για να το καταλάβει αυτό.\nΌπως έλεγαν και οι αρχαίοι ημών πρόγονοι, «Το πρώτο πράγμα, που δίνουν οι θεοί σε κάποιον τον οποίο θέλουν να εξολοθρεύσουν, είναι η υπερηφάνεια», εννοώντας την υπεροψία και όχι βέβαια το αίσθημα τιμής, που είναι η υγιής δόση περηφάνιας. Μωραίνει Κύριος ον βούλεται απολέσαι, λέμε και όταν η υπεροψία αναλάβει το τιμόνι, τότε το μυαλό μας, η ικανότητα μας να μαθαίνουμε, να προσαρμοζόμαστε, να είμαστε ευέλικτοι, να χτίζουμε σχέσεις, όλα αυτά τα θετικά στοιχεία στομώνουν και χάνουν την λειτουργικότητα τους και την αξία τους και η πτώση είναι πια θέμα χρόνου.\nΘα ακούσουμε λοιπόν πολλούς να λένε «Δεν μου επιτρέπει η υπερηφάνεια μου να συγχωρήσω», ενώ στην πραγματικότητα συμβαίνει το εντελώς αντίθετο. Είναι ακριβώς το αίσθημα της υγιούς υπερηφάνειας, η πίστη στον εαυτό μας και στην προσωπική αξία μας, που θα μας δώσει το έναυσμα, αλλά και το κίνητρο, να σταθούμε όχι ανώτεροι, αλλά στο ύψος των περιστάσεων και να δώσουμε απλόχερα την συγχώρεση, είτε την δεχτούν είτε όχι, μικρή σημασία έχει.\nΑκριβώς τότε, όταν είμαστε περήφανοι για τον εαυτό μας και το ποιοι είμαστε, τότε είναι που δεν θα δεχτούμε εύκολα να παίξουμε τον ρόλο του κακομοίρη, του αδικημένου, του θύματος της ζωής, των καταστάσεων και των άλλων ανθρώπων.\nΜην μπερδευόμαστε λοιπόν. Η υπερηφάνεια δεν εμποδίζει την συγχώρεση, την ενθαρρύνει, για να μην πω την απαιτεί. Όπως λέει ο αρχαίος σοφός του ίντερνετ, αυτό που νομίζεις εσύ ότι είμαι, δεν καθορίζει το ποιος είμαι πραγματικά. Αν λοιπόν κάποιοι μας υποτίμησαν και μας αδίκησαν, δεν υπάρχει λόγος να επιβεβαιώσουμε με την ηττοπάθεια αυτό που πιστεύουν για μας. Τους διαψεύδουμε και κάνουμε την έκπληξη και είναι το αίσθημα τιμής μέσα μας, που αρνείται να πέσει στο επίπεδο τους και θα βοηθήσει να το κάνουμε αυτό.\nΌχι λοιπόν! Είμαι περήφανος σημαίνει, ότι δεν με προσδιορίζεις εσύ, αλλά αυτοπροσδιορίζομαι. Μπορεί να μην σου ξαναμιλήσω ποτέ. Μπορεί να σε βγάλω από την ζωή μου, γιατί φέρθηκες σκάρτα. Επιλέγω όμως ταυτόχρονα να σε βγάλω και από το μυαλό μου, να σου δώσω άφεση αμαρτιών και να προχωρήσω τη ζωή μου, όπως μου αξίζει. Όσο στο κρατάω, σου δίνω αξία και δεν θέλω. Καταλάβατε;\nΕίπαμε ότι το πρώτο βήμα για την συγχώρεση είναι η αναγνώριση και η κατανόηση των αρνητικών συναισθημάτων μας. Ως εδώ καλά. Νοιώθουμε θιγμένοι, προσβεβλημένοι, πληγωμένοι. Καμιά αντίρρηση, είναι λογικό. Το ερώτημα που τίθεται τώρα εδώ είναι, γιατί, για ποιο λόγο νοιώθουμε θιγμένοι, προσβεβλημένοι, πληγωμένοι; Τι ήταν αυτό που προκάλεσε όλα αυτά τα αρνητικά συναισθήματα; Ήταν μια αδικία; Ήταν μια προδοσία; Ή μήπως τα δικά μας θέλω δεν συνέπεσαν με τα θέλω κάποιου άλλου;\nΌπως θα καταλάβατε, αναφέρομαι στις ανθρώπινες σχέσεις. Με παράτησε, ακούμε, βρήκε άλλη, σπατάλησα τα καλύτερα μου χρόνια, δεν με εκτίμησε, δεν με αγάπησε, με πρόδωσε, με πέταξε σαν την τρίχα απ’ το ζυμάρι. Ναι, και; What’s your point? Τι θέλεις να μας πεις;\nΑυτή είναι μια περίπτωση, που πρέπει να καταλάβουμε, ότι επειδή ένας άλλος άνθρωπος δεν τρέφει για μας τα ίδια αισθήματα που τρέφουμε εμείς για κείνον, αυτό δεν αποτελεί λόγο να νιώθουμε ριγμένοι, αδικημένοι, θιγμένοι, πληγωμένοι και να τα βάζουμε μαζί του. Βασικά οκ, απογοητευμένοι μπορούμε να νιώθουμε, γιατί δεν εκπληρώθηκαν τα όνειρα μας και οι επιθυμίες μας και οι προσδοκίες μας, αλλά δεν μπορούμε να τα βάζουμε με τον άλλον άνθρωπο, ο οποίος όπως κι εμείς είναι ελεύθερος να αγαπάει ή να μην αγαπάει, να αφοσιώνεται ή να μην αφοσιώνεται, να φεύγει ή να μένει\nΔεν θα τον συγχωρήσω ποτέ, ακούμε. Μα για ποιο πράγμα;;; Υπέγραψε κανένα συμβόλαιο και αθέτησε και καταπέσανε οι ρήτρες; Πραγματικά, δεν θα το καταλάβω αυτό ποτέ νομίζω. Είναι γελοία και μόνο η σκέψη, ότι τα αισθήματα των ανθρώπων υπόκεινται σε νόμους και δεσμεύσεις ή τέλος πάντων σε οποιονδήποτε έλεγχο, από εμάς ή από τους ίδιους. Τα αισθήματα υπάρχουν ή δεν υπάρχουν. Γεννιούνται ή σβήνουν και αυτό ανεξάρτητα από το τι θέλουμε εμείς. Και αυτό είναι νόμος.\nΔεν θέλω να πω μ αυτό, πως όταν μια σχέση διαλύεται, πρέπει να πετάμε από την χαρά μας. Δεν λέω πως δεν πρέπει να απογοητευόμαστε, να πονάμε, να κλαίμε και να πενθούμε. Και πολύ καλά θα κάνουμε. Αυτό το οποίο λέω είναι, πως δεν νομιμοποιούμαστε να μιλάμε για συγχώρεση. Δεν είναι αυτή η περίπτωση. Ακόμα και σε μακροχρόνιες έγγαμες σχέσεις, το να κάνει πίσω ο ένας από τους δύο, εγώ θα το έβλεπα ως κάτι το φυσιολογικό. Όταν τα αισθήματα υποχωρούν, το να παραμένεις σε μια σχέση, για λόγους άλλους, όταν τα αισθήματα που σε έφεραν στην σχέση αυτή δεν υπάρχουν πια, εγώ θα έλεγα ότι είναι πολύ πιο έντιμο το φεύγω, από το μένω και είναι υποκριτικό και πολύ υποτιμητικό για τον άλλον, να παραμένεις σ’ αυτή τη σχέση, από και καλά ηθική υποχρέωση.\nΜα πάμε καλά; Όχι! στο καλό και να μαθαίνουμε νέα σου! Τι θα πει θύμωσα, του το κρατάω μανιάτικο, γιατί δεν μ’ αγαπούσε; Υπάρχει κάποιος νόμος του κράτους που απαγορεύει να μην μας αγαπούν; Τι θα πει πρόδωσε την αγάπη μας; Πείτε το χαζούλη το γατί, αλλά κάτι τέτοια δεν τα καταλαβαίνει με το χοντρό κεφαλάκι του. Είναι άλλο πράγμα ο πόνος της εγκατάλειψης και άλλο πράγμα να πεις ότι σε πρόδωσαν επειδή δεν σ’ αγαπούν.\nΌχι λοιπόν, τα με παράτησε, βρήκε άλλη, δεν με εκτίμησε, δεν με αγάπησε, με πρόδωσε, δεν ισχύουν και δεν επιδέχονται κανενός είδους συγχώρεση. Η συγχώρεση, αν επιμείνουμε να μιλάμε για συγχώρεση, είναι δεδομένη, από πριν ακόμα. Είναι μέρος του συμβολαίου και αναπόσπαστο παράρτημα. Σε αγαπώ και σε αποδέχομαι, όπως είσαι, σαν ένα σύνολο, με τα προτερήματα και τα ελαττώματα σου και σου εκχωρώ από αυτή την στιγμή το δικαίωμα, αν ποτέ νιώσεις ότι δεν μ’ αγαπάς πια, να ανοίξεις την πόρτα και να φύγεις, χωρίς να είσαι υποχρεωμένος να μου το δικαιολογήσεις αυτό.\nΔεν θέλω να με παρεξηγήσετε, Σπίρτα μου και να πάρετε λάθος αυτά που είπα πριν για τις σχέσεις. Οι σχέσεις συχνά μας επιφυλάσσουν δυσάρεστες εκπλήξεις, αλλά είναι άλλο πράγμα μια σχέση που τελειώνει, γιατί δεν υπάρχουν πια τα αισθήματα και άλλο πράγμα η προδοσία, το ψέμα και η εξαπάτηση. Πρέπει να τα ξεχωρίσουμε αυτά. Εδώ δεν υπάρχει αδικία. Υπάρχει μόνο πόνος. Αλλά αν μπει το ψέμα και η εξαπάτηση στη μέση, τα πράγματα αλλάζουν πάρα πολύ.\nΗ ερωτική απιστία αποτελεί μια από τις πιο συνηθισμένες προδοσίες και το να σε προδώσει κάποιος αγαπημένος είναι πολύ βαρύ, πολύ πιο βαρύ από το να σε προδώσει κάποιος ξένος. Ερχόμενοι αντιμέτωποι με ένα τέτοιου είδους πλήγμα, οι περισσότεροι από μας, μετά το πρώτο σοκ, τον πόνο και την απελπισία, κατακλύζονται από συναισθήματα θυμού, μίσους και εκδίκησης, που τους είναι πολύ δύσκολο να αποχωριστούν για πολύ καιρό.\nΣτην περίπτωση όμως που κάποιος αποφασίσει να συνεχίσει τη σχέση με αυτόν που τον πλήγωσε, αυτό σημαίνει ότι παράλληλα έδωσε χώρο και σε άλλες σκέψεις, που μπορεί να μην δικαιολογούν ακριβώς αυτό που συνέβη, να μην δίνουν credit στον άλλον, αλλά οπωσδήποτε του έχουμε αναγνωρίσει το δικαίωμα να μην είναι τέλειος και να κάνει λάθη και αυτός, όπως κάνουμε όλοι.\nΚρίνε την πράξη, όχι τον άνθρωπο, είπαμε αρχές-αρχές από αυτή την εκπομπή. Το ότι κάποιος υπέπεσε σε ένα παράπτωμα, δεν σημαίνει πάντα Χ, delete, ξου! Δεν ακυρώνουμε κάποιον, για ένα λάθος που έκανε και το να κρατάμε τον εαυτό μας σε μια κατάσταση χρόνιου θυμού όχι μόνο δηλητηριάζει την σχέση, αλλά πιο συχνά βασανίζει το θύμα περισσότερο από τον υπαίτιο που τα προκάλεσε.\nΗ λύτρωση και η ψυχική κάθαρση σε αυτές τις περιπτώσεις έρχεται μόνο μέσα από την συγχώρεση. Θα το ξαναπώ, με την συγχώρεση δεν σημαίνει ότι μας λείπει η αξιοπρέπεια, δεν δείχνει έλλειψη αυτο σεβασμού και βέβαια στην καμία δεν σημαίνει, ότι αν το ίδιο πράγμα ξανασυμβεί στο μέλλον θα είμαι το ίδιο συγχωρητικός.\nΔεν προσυπογράφουμε μελλοντικές προδοσίες, όταν δεχόμαστε να συγχωρέσουμε μια τέτοια προδοσία. Σημαίνει απλά ότι αξιολογώντας την σχέση μας, καταλήξαμε ότι μας δίνει ακόμα πολλά για να την διακόψουμε και ότι το ισοζύγιο, συνυπολογίζοντας τα συν και τα πλην, είναι ακόμα θετικό.\nΕντάξει, θα συμφωνήσω, πως δεν ξέρουν όλοι πώς να το κάνουν. «Δεν μπορώ να ξεχάσω», ακούω να λένε, «είναι αδύνατον». Σύμφωνοι, για κάποιο διάστημα έτσι είναι. Αλλά για κάποιο διάστημα μόνο. Η πρώτη μας αντίδραση όταν μαθαίνουμε ότι κάποιος που αγαπάμε μας εξαπάτησε είναι το σοκ και η δυσπιστία, όσο όμως ο καιρός περνάει, τα αισθήματα αλλάζουν και γι αυτό λέμε ότι ο χρόνος είναι μεγάλος γιατρός. Χρειάζεται να εμπιστευτούμε τον χρόνο και να τον κάνουμε φίλο μας και σύμμαχο στην περίπτωση αυτή.\nΚαι θα δούμε τότε ότι η συγχώρεση είναι μια διαδικασία που μπορεί να μας ωριμάσει, να μας απελευθερώσει από άχρηστα, περιοριστικά πιστεύω, μεταμορφώνοντάς μας σε πιο δυνατές και ολοκληρωμένες προσωπικότητες από αυτό που είμαστε πριν.\nΚαμιά αμφιβολία ότι η συγχώρεση παίρνει χρόνο.\nΚαι ναι, κάποιες μέρες είναι δυσκολότερες από άλλες.\nΞέρω τώρα, ότι πολλοί θα σκεφτούν «Μμμμ, εξυπνάδες! Κάτσε να την πάθεις καλά και θα δούμε τι θα λες μετά!». Και θα είναι σωστό αυτό, γιατί δεν είναι πάντα ο δρόμος της συγχώρεσης ένας περίπατος στρωμένος με μαργαρίτες. Υπάρχουν πολλά βάτα στην διαδρομή αυτή. Αλλά δεν θα με πείσετε. Αντίθετα θα με κάνετε να σας πω μια ιστορία, που οι περισσότεροι από μας γνωρίζουμε, μέσα από το ίντερνετ. Ξέρετε, τα media καμιά φορά μεταφέρουν και ελπιδοφόρα μηνύματα. Όχι συχνά, αλλά το κάνουν.\nΜια μάνα στο Ιράν είναι η ηρωίδα της ιστορίας\nΑυτή η γυναίκα (Samereh Alinejad) από το Ιράν δεν είχε καμία πρόθεση να συγχωρέσει το δολοφόνο του γιου της. Λογικό, ούτε εγώ θα το έκανα. Ο γιός της μαχαιρώθηκε σε μια συμπλοκή στο δρόμο, όταν ήταν μόλις 18 χρονών και δολοφόνος του ήταν ένας νέος, με τον οποίο έπαιζαν μαζί ποδόσφαιρο παιδιά.\nΟ νεαρός δολοφόνος καταδικάστηκε σε θάνατο δι απαγχονισμού. Όμως καθώς η ημερομηνία της εκτέλεσης πλησίαζε, το νεκρό παιδί εμφανίστηκε στη μητέρα του σε μια σειρά από πολύ έντονα όνειρα. «Δέκα μέρες πριν γίνει η εκτέλεση, είδα το γιο μου σε ένα όνειρο, ζητώντας μου να μην πάρω εκδίκηση, αλλά δεν μπορούσα να πείσω τον εαυτό μου να συγχωρήσει το δολοφόνο», είπε στην «Guardian» η μητέρα. «Δυο βράδια πριν από την εκτέλεση, τον είδα πάλι στο όνειρό μου, όμως αυτή τη φορά αρνήθηκε να μου μιλήσει, μόνο με κοιτούσε».\nΌταν λοιπόν ήρθε η μέρα της εκτέλεσης και λίγο πριν αναγκαστεί να αφήσει την τελευταία του πνοή, ο νεαρός δολοφόνος ικέτευσε για έλεος. «Σε παρακαλώ, συγχώρεσε με», φώναξε, «έστω για τη μητέρα και τον πατέρα μου». Τότε τα πράγματα πήραν μια αναπάντεχη τροπή. Η μάνα του νεκρού παιδιού ανέβηκε σε ένα σκαμνί, και αντί να σπρώξει την καρέκλα του, τον χαστούκισε.\n«Ύστερα από αυτό, αισθάνθηκα ότι η οργή εξαφανίστηκε από την καρδιά μου. Ένιωσα σαν το αίμα στις φλέβες μου να άρχισε να ρέει και πάλι. Ξέσπασα σε δάκρυα και φώναξα τον άντρα μου να αφαιρέσει τη θηλιά», μας λέει η ίδια.\nΗ μητέρα του νεαρού δολοφόνου, τότε την αγκάλιασε και έσκυψε για να φιλήσει τα πόδια της. Η μάνα του θύματος δεν την άφησε και ξαφνικά, από το πουθενά, μια απλή γυναίκα μετατράπηκε σε λίγα λεπτά, σε φιγούρα έμπνευσης και παράδειγμα για τους ανθρώπους σε όλο τον κόσμο. Όταν σκοτώνεις κάποιον, δεν σκοτώνεις μόνο αυτόν, μας λέει, αλλά ταυτόχρονα πεθαίνουν μαζί του και οι μανάδες και οι πατεράδες τους.\nΣκέφτομαι ότι αν μια απλή γυναίκα, μια μάνα στο Ιράν, βρήκε την δύναμη να συγχωρήσει κάτι τόσο οδυνηρό και αποτρόπαιο, τίποτα τελικά δεν είναι ακατόρθωτο.\nΚι ερχόμαστε στο τελευταίο κομμάτι που θα ήθελα να δούμε. Είπαμε ότι συγχώρεση είναι να κάνεις χώρο για την άποψη του άλλου, να προσπαθείς να μπεις στα παπούτσια του και να εξετάσεις πως εκείνος σκέφτηκε, ένιωσε, υποκινήθηκε και τελικά ενήργησε.\nΕδώ θα προσκομίσω ένα άλλο χριστιανικό, που λέει ο αναμάρτητος πρώτος τον λίθο βαλέτω. Τελικά η συγχώρεση είναι καθαρά χριστιανική φιλοσοφία και πράξη, έρχομαι να παραδεχτώ. Ο δικός μας θεός είναι ένας πατέρας που ξέρει να συγχωρεί, σε αντιδιαστολή με τον τιμωρητικό πατέρα του Εβραϊσμού. Εκείνος ήταν κακός! Άμα δεν του άρεσαν οι άνθρωποι, τους έριχνε έναν κατακλυσμό κι έφτιαχνε άλλους. Έκαιγε τα Σόδομα και Γόμορρα. Μετέτρεπε σε στήλη άλατος τις περίεργες γυναίκες. Σκότωνε τα πρωτότοκα των Αιγυπτίων και τους πετούσε βατράχια στο κεφάλι, όταν θύμωνε. Δεν το είχε σε τίποτα, για ένα μήλο, να σε πετάξει δια παντός έξω από τον Παράδεισο!\nΆσε δε που δεν είμαι καθόλου σίγουρη για την προέλευση των μετεωριτών, που κατά καιρούς χτύπησαν την επιφάνεια της γης, αλλάζοντας (ρημάζοντας) ότι βρισκόταν στο δρόμο τους, καθώς και για κείνη την μακριά περίοδο των παγετώνων, όπου είπαμε το τζάκι, τζάκι! Είπα τζάκι και θυμήθηκα τον Προμηθέα, που του έτρωγε ο γύπας τα σωθικά, γιατί έκλεψε τη φωτιά από τους θεούς και την έδωσε στους ανθρώπους. Δηλαδή να μην δούμε μια άσπρη μέρα εμείς! Αλλά αυτό με τον Προμηθέα είναι από άλλο έργο. Μέρος του ίδιου sequel, αλλά χωριστό!\nΌχι, χίλιες φορές καλύτερος ο δικός μας! Ο αναμάρτητος πρώτος τον λίθο βαλέτω, είπε λοιπόν ο Χριστός και δεν θα μπορούσε να με βρει πιο σύμφωνη. Ξεχνάμε αυτά τα υποκριτικά «Εγώ δεν θα το έκανα ποτέ αυτό!». Ναι, δεν θα έκανες ΑΥΤΟ, αλλά θα έκανες ένα σωρό άλλα, τα οποία δεν είμαστε όλοι εμείς οι υπόλοιποι πολύ σίγουροι, ότι θα μας άρεσαν.\nΠαιδιά, ας είμαστε ρεαλιστές. Είναι ωραία όλα αυτά τα βαθυστόχαστα, που πετάμε κατά καιρούς, θέλοντας να πείσουμε ότι τα πιστεύουμε, αλλά είναι άλλο πράγμα να πετάς μπαρούφες και να οικειοποιείσαι πιασάρικα συνθήματα και άλλο πράγμα να μπορείς να τα κάνεις πράξη αυτά. Έχω πήξει με την συνθηματολογία των τελευταίων ετών, το ευαγγέλιο τσέπης, όπως τα λέω, που δίνει και παίρνει με λίγη βοήθεια από τα social media.\nΒαρύγδουπα συνθήματα, που όμως κάνουν πολύ κρότο καθώς σκάνε, διότι είναι κούφια και δεν εξαντικρίζονται με αυτά που κάνουμε στην καθημερινότητα μας. Δεν είμαστε τόσο τέλειοι, όσο θέλουμε να περνιόμαστε. Είμαστε ατελείς και δεν θα πείσουμε κανέναν για το αντίθετο, όσα συνθήματα κι αν καρφιτσώσουμε στο προφίλ μας.\nΕίμαστε γεμάτοι κακίες, μικρότητες, πολλή ψευτιά, πονηριά και προσωπικό συμφέρον του σκοτωμού. Δεν είμαστε τόσο ιδεαλιστές όσο θέλουμε να πιστεύουμε και να παρουσιαζόμαστε στους άλλους και είναι σίγουρο, ότι και εμείς έχουμε πληγώσει, αδικήσει, προδώσει και εξαπατήσει ανθρώπους γύρω μας, οδηγούμενοι από το προσωπικό μας συμφέρον. Το έχουμε κάνει και είναι πολύ πιθανό να το κάνουμε ξανά στο μέλλον.\nΑς αφήσουμε λοιπόν την αυστηρότητα και την κριτική διάθεση κατά μέρος και μην προσπαθούμε να αυτοαναγορευτούμε σε δικαστές. Δεν μας παίρνει να το παίζουμε δικαστές. Δεν νομιμοποιούμαστε. Ας κοιτάξουμε τους άλλους με την επιείκεια που κοιτάζει μια μάνα το παιδί της, ας προσπαθήσουμε να τους καταλάβουμε και αυτό θα είναι αρκετό. Και μην μπερδευόμαστε. Το σε καταλαβαίνω, δεν σημαίνει εγκρίνω. Σημαίνει σκέτο αυτό. Σε καταλαβαίνω. Τίποτε άλλο.\nΣπίρτα, δεν ξέρω αν το καταλάβατε, αλλά όχι, η εκπομπή δεν έφτασε στο τέλος της. Έχουμε κι άλλα να πούμε, για να κλείσουμε αυτό το μεγαλειώδες θέμα της συγχώρεσης. Αυτό που πρέπει σίγουρα να καταλάβατε, από αυτά που είπαμε λίγο πριν, είναι ότι το ότι νιώθουμε πως κάποιος μας αδίκησε, δεν σημαίνει αναγκαστικά ότι είναι έτσι.\nΤο τι εμείς νομίζουμε και το πώς νιώθουμε, πολύ συχνά έχει λίγο να κάνει με την πραγματικότητα. Οι λόγοι που κάποιες φορές νιώθουμε άσχημα, όλα αυτά τα αρνητικά συναισθήματα απόρριψης, που βιώνουμε κάποιες φορές, δεν σημαίνει ότι είναι δικαιολογημένα επειδή εμείς τα βιώνουμε.\nΕίπαμε και πριν για τις σχέσεις ανάμεσα σε ζευγάρια. Το ότι το άλλο σου μισό, δεν σε βλέπει σαν το δικό του άλλο μισό, δεν σημαίνει αυτό, ότι μας αδίκησε. Σημαίνει απλά ότι δεν είμαστε το άλλο του μισό. Το ότι η αγάπη του και τα αισθήματα του εξαερώθηκαν, σημαίνει απλά, ότι η αγάπη του και τα αισθήματα του εξαερώθηκαν. Συμβαίνει και είναι νόμιμο. Καμιά ποινή ποτέ και πουθενά δεν προβλέφθηκε γι αυτή την περίπτωση.\nΤο ίδιο συμβαίνει και σε ένα σωρό άλλες περιπτώσεις. Δεν έπρεπε να μου φερθεί έτσι, λέμε. Αλήθεια; Ποιος το λέει αυτό; Πως τεκμηριώνεται το «δεν έπρεπε»; Μήπως αντίθετα έπρεπε; Μήπως κι εμείς θα κάναμε το ίδιο ή κάτι αντίστοιχο, αν είμαστε στη θέση του άλλου;\nΑκούμε συχνά που λένε, δεν πρέπει να βάζεις το προσωπικό σου συμφέρον πάνω από τους άλλους. Μα αν κάπου πρέπει να βάλω το προσωπικό μου συμφέρον, είναι ξεκάθαρο, ότι πρέπει να το βάλω πάνω από τους άλλους, αλλιώς δεν θα γίνει ποτέ πραγματικότητα αυτό που επιδιώκω. Τι θα βάλω πάνω-πάνω; Το συμφέρον των άλλων; Τα δικά τους πιστεύω και τις δικές τους επιδιώξεις; Δεν βγαίνει η εξίσωση έτσι. Μη διστάζεις, προχώρησε. Είναι συχνά πιο εύκολο να κάνεις λάθος και να ζητήσεις συγγνώμη από το να περιμένεις να ζητήσεις την άδεια, λένε πολλοί, αλλά δεν απαντάει ούτε αυτό στο ζητούμενο.\nΓια μένα είναι ηλίου φαεινότερο, ότι ο κάθε ένας από μας, θα κάνει ότι περνάει από το χέρι του, για να επιτύχει τους προσωπικούς του στόχους και να εκπληρώσει τον δικό του προσωπικό μύθο. Αν αυτοί οι στόχοι δεν συμπίπτουν με αυτούς των άλλων ανθρώπων, τι πάει να πει αυτό; Ότι τους αδικήσαμε; Τους πληγώσαμε; Τους απογοητεύσαμε; Ναι, και;\nΠου θέλω να καταλήξω; Γι αυτό λέμε, πίσω από κάθε αδικία, ψάξε να δεις πως σκέφτηκε ο άλλος, ψάξε τα κίνητρα του, τι τον υποκίνησε, την ιστορία του, τον τρόπο που γαλουχήθηκε. Κάθε ένας από μας είμαστε προϊόν της κουλτούρας την οποία δεχτήκαμε και του περιβάλλοντος μέσα στο οποίο μεγαλώσαμε και όλα αυτά τα στοιχεία έχουν πολύ μεγάλη σημασία, όταν προσπαθούμε να ερμηνεύσουμε τις πράξεις ενός ανθρώπου.\nΩραία θα μου πείτε, κι επειδή ο άλλος μεγάλωσε στην Κρήτη και γαλουχήθηκε με την έννοια της βεντέτας, σημαίνει αυτό ότι θα τον συγχωρήσω; Όχι! Δεν λέω αυτό! Δεν λέω ότι θα του συγχωρήσεις το παράπτωμα. Πάλι φυλακή θα μπει. Λέω ότι θα το καταλάβεις. Θα ξέρεις γιατί το έκανε. Θα μπεις στα παπούτσια του, θα ακούσεις την μάνα του και τον πατέρα του να του μιλάνε, θα αναπνεύσεις τον αέρα που ανέπνεε και τελικά θα καταλάβεις, τι ήταν αυτό που τον οδήγησε εκεί που τον οδήγησε και θα του δώσεις πιθανόν ένα ελαφρυντικό. Όχι πλήρη άφεση, αλλά ένα ελαφρυντικό, που όλοι το δικαιούμαστε.\nΌπως έλεγε ο Francis Bacon, ένας Άγγλος φιλόσοφος, πολιτικός, συγγραφέας και επιστήμονας: Αυτός που δεν προτίθεται να συγχωρέσει τους άλλους, καταστρέφει την γέφυρα που κάποια στιγμή ο ίδιος θα χρειασθεί να διαβεί»…\nΤι σημαίνει αυτό; Ότι αν είμαστε σκληροί με τους άλλους, αν αρνούμαστε να καταλάβουμε και να συγχωρήσουμε, θα πρέπει να κάνουμε το ίδιο και με τον εαυτό μας. Θα πρέπει να είμαστε το ίδιο σκληροί και χωρίς καμία επιείκεια και όταν αντιμετωπίζουμε τα δικά μας παραπτώματα, για να είμαστε σωστοί. Το εφαρμόζουμε όμως αυτό;\nΣημαίνει επίσης, ότι όλοι αργά ή γρήγορα, χρειαζόμαστε την επιείκεια και την κατανόηση των άλλων. Και αυτός είναι ένας ακόμη λόγος, που δεν πρέπει να είμαστε άτεγκτοι στην κριτική μας, όταν κρίνουμε τις πράξεις τους. Δεν μπορεί εμείς να είμαστε αδυσώπητοι με τους άλλους και όταν πρόκειται για μας, να ζητάμε επιείκεια και κατανόηση. Δεν στέκει αυτή η λογική, όσο κι αν μας βολεύει.\nΜην κρίνετε ίνα μη κριθείτε! Γιατί με όποια κρίση κρίνετε, θα κριθείτε και με όποιο μέτρο μετράτε, το ίδιο μέτρο θα μετρήσει και εσάς. Και γιατί βλέπεις την αγκίδα που είναι μέσα στο μάτι του αδελφού σου, ενώ το δοκάρι μέσα στο δικό σου μάτι δεν το παρατηρείς; Πως θα πεις στον αδελφό σου: “Άφησε να βγάλω την αγκίδα από το μάτι σου”, ενώ το δοκάρι είναι μέσα στο μάτι το δικό σου; Υποκριτή, βγάλε πρώτα από το μάτι το δικό σου το δοκάρι και τότε θα δεις καθαρά, για να βγάλεις την αγκίδα από το μάτι του αδελφού σου.\nΠοιος τα λέει αυτά; Μα, το ευαγγέλιο! Πολύ μπροστά και εδώ, ο χριστιανισμός ξεκαθαρίζει και βάζει σε τάξη, αυτά που ισχύουν στη ζωή. Ότι έδωσες θα λάβεις, αυστηρότητα έδωσες, αυστηρότητα θα λάβεις. Το ίδιο μέτρο παντού! Και επί τέλους, μας λέει, ασχολήσου με τα δικά σου λάθη, λύσε τα δικά σου προβλήματα και όταν με το καλό θα το έχεις κάνει αυτό, ασχολήσου να δεις τι θα κάνεις και με τους άλλους.\nΞεκίνα from the Man in the mirror, ακούμε τον Michael Jackson και στον αντίποδα της συγχώρεσης, Sorry seems to be the hardest word, τραγουδάει ο Elton John. Καταλάβατε γιατί όλα αυτά τα περί αυτογνωσίας και κατανόησης του εαυτού που επικαλούμαστε, όλοι εμείς οι ταγμένοι υπέρ της συγχώρεσης; Γιατί πολύ απλά, προσπαθώντας να κατανοήσεις αυτόν που σε αδίκησε, την ουσία κάνεις μια πολύ μεγάλη χάρη στον εαυτό σου, επιτρέποντας σου να καταλάβεις ποιος είσαι εσύ!\nΨάχνοντας εσένα, βλέπω σε ποια σημεία τα χαρακτηριστικά μας και η ψυχολογία μας ταυτίζονται και σε ποια διαφοροποιούνται, βλέπω πως θα αντιδρούσα εγώ σε ανάλογη περίπτωση, σε αντιδιαστολή ή σε συμφωνία με το πώς λειτούργησες εσύ, και πείτε μου τώρα ένας, κάποιος, αν μπαίνοντας τόσο βαθιά στην ψυχή κάποιου, τόσο όσο να τον καταλάβεις, ποιος κακόψυχος, θα δει τον εαυτό του εκεί μέσα να καθρεφτίζεται στην ψυχή του άλλου και δεν θα τον αγαπήσει αυτόν τον άλλον.\nΠομπώδες, αλλά ναι. Περισσότερο από συχνά, αναγνωρίζουμε στοιχεία μας, ψάχνοντας την ψυχή των άλλων και αν ίσως το να τους αγαπήσουμε ακούγεται υπερβολικό, στην χειρότερη θα τους έχουμε δώσει την επιείκεια μας, την κατανόηση μας και την συγχώρεση μας και το ελαφρυντικό της αμφιβολίας. Μήπως τελικά δεν είναι τόσο παλιάνθρωπος, όσο πιστεύαμε; Μήπως είναι απλά ένα θύμα διαβολικών συμπτώσεων και συγκυριών;\nΣπίρτα, δεν ξέρω αν βγάλατε κάποιο πόρισμα εσείς, το δικό μου πάντως συμπέρασμα είναι ότι όλοι μας μπορεί να συμπεριφερθούμε ή έχουμε συμπεριφερθεί, ορισμένες φορές, πολύ άσχημα ακόμα και σε πρόσωπα που αγαπάμε πολύ. Ο καθένας επίσης από μας, ξέρει πολύ καλά πόσο δύσκολο είναι να συγχωρήσει κάποιος. Είναι απόλυτα φυσιολογικό να δυσκολευόμαστε να συγχωρήσουμε κάτω από συγκεκριμένες συνθήκες.\nΖούμε σε μια κοινωνία στην οποία η επικρατούσα άποψη είναι πως, γενικώς, πρέπει να συγχωρούμε, αλλά αν θέλουμε να είμαστε ρεαλιστές, θα συμφωνήσουμε πιστεύω, πως υπάρχουν και πράξεις που είναι από δύσκολο, έως αδύνατον, να συγχωρηθούν. Η συγχώρεση δεν είναι και τόσο εύκολη υπόθεση όσο πιθανόν πολλοί θεωρούν. Ας μην ξεχνάμε, αυτό που έγραψε ο Άγγλος ποιητής Alexander Pope, ο οποίος είπε ότι το να σφάλεις είναι ανθρώπινο, το να συγχωρείς θεϊκό» και θεός κανείς μας δεν είναι, δεν μπορεί να γίνει, αλλά ούτε και χρειάζεται. Ο θεός συγχωρεί, γιατί αυτή είναι η δουλειά του.\nΓια μας τους κοινούς θνητούς, η συγχώρεση είναι μια συνειδητή πράξη και μια απόφαση που ωριμάζει σταδιακά με την πάροδο του χρόνου. Χρειάζεται χρόνο για να επουλωθούν οι πληγές και να μπορέσει κάποιος να προχωρήσει στο επόμενο βήμα. Αλλά και αν ακόμα δεν τα καταφέρει κάποιος με το επόμενο βήμα, με την συγχώρηση, αυτό είναι πολύ φυσιολογικό και δεν πρέπει να το δούμε σαν αδυναμία χαρακτήρα ή σαν έλλειψη συναισθημάτων ή σαν εγωκεντρισμό, αλλά σαν κάτι πολύ ανθρώπινο.\nΑν δεν τα καταφέρουμε με την συγχώρεση και δεν μπορούμε να διαγράψουμε την οποιαδήποτε αδικία ή προσβολή που έχει γίνει σε βάρος μας και δεν μπορούμε να δώσουμε άφεση αμαρτιών, μπορούμε τουλάχιστον να συμφιλιωθούμε με αυτά που μας πλήγωσαν. Η συγχώρεση αφορά το πρόσωπο, δηλαδή συγχωρούμε ένα συγκεκριμένο άτομο, ενώ η συμφιλίωση αφορά μια συγκεκριμένη κατάσταση και πως θα συμφιλιωθούμε με αυτά που έχουν συμβεί. Δεν είναι το ίδιο, αλλά και η συμφιλίωση θα μας επιστρέψει να προχωρήσουμε με την ζωή μας.\nΚαι στις δύο περιπτώσεις όμως είναι αναγκαίο να κατανοήσουμε τα κίνητρα αυτού που μας πλήγωσε, γιατί αυτό θα είναι το κλειδί που θα δώσει απαντήσεις στα βασανιστικά ερωτήματά και στο αδυσώπητο γιατί μας.\nΚαι να πω εδώ και κάτι άλλο, Μιλάμε όλη αυτή την ώρα για την συγχώρεση των άλλων, αλλά υπάρχουν περιπτώσεις που θα είμαστε σκληροί και αμείλικτοι απέναντι στον ίδιο μας τον εαυτό, μη μπορώντας να τον συγχωρέσουμε για τα λάθη και τις αδυναμίες του. Έχει αποδειχτεί ότι τα άτομα, με χαμηλή αυτοεκτίμηση, που είναι ανελέητοι κριτές του εαυτού τους, αντιμετωπίζουν τις αντίστοιχες αδυναμίες και τα λάθη των άλλων με παρόμοια σκληρό τρόπο. Αν λοιπόν ξεκινήσουμε συγχωρώντας τον εαυτό μας πρώτα, αποδεχόμενοι ότι είναι ανθρώπινο να κάνουμε λάθη, θα είναι πιο εύκολο μετά να συγχωρήσουμε και τους άλλους.\nΑυτό που είναι σημαντικό να καταλάβουμε είναι, ότι η συγχώρεση δεν είναι απλά μια πράξη μεγαλοψυχίας, που δείχνει ανωτερότητα, αλλά είναι μια ανάγκη για μας τους ίδιους. Υπάρχει ανάγκη να συγχωρήσουμε, για να δώσουμε χρόνο και χώρο στον εαυτό μας να επουλώσει τις πληγές του και να αρχίσει ξανά να ζει. Είναι ανάγκη! Να το ξαναπώ;\nΣπίρτα, η εκπομπή μας έφτασε στο τέλος της. Αν επιχειρήσουμε να κάνουμε μια σύνοψη αυτών που είπαμε απόψε, το συμπέρασμα νομίζω βγαίνει αβίαστα. Συγχωρούμε! Συγχωρούμε, γιατί το έχουμε ανάγκη, όχι γιατί μας το επιβάλουν οι καλοί μας τρόποι, ο κοινωνικός περίγυρος και τα μαθήματα ηθικής στο σχολείο.\nΟ δρόμος της ζωής δεν είναι ποτέ ευθύς και η ικανότητα να συγχωρούμε είναι ένα μέσο να αποκαταστήσουμε τις χαμένες ισορροπίες. Δύσκολο και περίπλοκο θέμα της συγχώρεσης, δεν μπορείς να το βάλεις σε καλούπια και να το οριοθετήσεις, από τη στιγμή που κάθε άτομο είναι διαφορετικό κι έχει τα δικά του όρια, τις δικές του εμπειρίες και την δική του ιστορία. Αλλά ας το δούμε κι αλλιώς, σαν στοιχείο αυτοεκτίμησης. Όταν σεβόμαστε τον εαυτό μας και έχουμε επίγνωση της προσωπικής μας αξίας, δεν επιτρέπουμε σε κανένα ανέντιμο πρόσωπο και σε καμία οδυνηρή κατάσταση να επηρεάσει τον ψυχισμό μας αρνητικά, να καταστρέψει τη ζωή μας, να μας υποβιβάσει και να σημαδέψει την προσωπικότητα μας. Τέτοια μεγάλη δύναμη δεν την εκχωρούμε σε κανέναν, πόσο μάλλον εκεί που δεν το αξίζουν. Η απλόχερη και ολόψυχη συγχώρεση είναι η απόδειξη, ότι τίποτα απ’ όσα άσχημα έγιναν δεν μας άγγιξε.\nΚαι σε τελευταία ανάλυση, δείτε το κι αλλιώς. Αν μας είναι απαραίτητο να εκδικηθούμε, υπάρχει πιο γλυκιά εκδίκηση από την συγχώρεση; Υπάρχει κάτι που να αιφνιδιάζει, να σοκάρει και να μπερδεύει περισσότερο, από το να έχεις κάνει την στραβή και αντί τιμωρίας να σε συγχωρούν;\nΛίγο φιλότιμο αν διαθέτει ο παραβάτης, ο υπαίτιος, αυτός που τα προκάλεσε όλα, λίγο, όχι πολύ, υπάρχει κάτι που να τον πονέσει περισσότερο από την συγχώρεση; Αν αντί για τους κεραυνούς του Δία, βρεθεί αντιμέτωπος με την καλωσύνη, την κατανόηση, την ανθρωπιά και την αγάπη, πόσο πιο άσχημα μπορεί πια να νιώσει για την πράξη του; Πόσο πιο πολύ μπορεί να ντραπεί γι αυτό που έκανε; Πόσο πιο ανάξιος θα νιώσει, συγκρίνοντας τον εαυτό του και αυτό που έκανε, με την ομορφιά της ψυχής; Να το σκεφτούμε αυτό λίγο, όσοι πιστεύουν ότι δεν μπορούν να συγχωρήσουν. Μπορούν!\nΚαι θυμόμαστε: Καμιά εκδίκηση δεν μπορεί να είναι τόσο γλυκιά όσο η συγχώρεση!\nΣταματάμε εδώ και ανανεώνουμε τους όρκους πίστης αγάπης και αφοσίωσης ανάμεσα μας, μέχρι την επόμενη Παρασκευή, ίδια ώρα, στις 7 το βράδυ, που θα τα ξαναπούμε.\nΕγώ θα σας αποχαιρετήσω στο σημείο αυτό, θυμίζοντας στους αφηρημένους και ξεχασιάρηδες, ότι η εκπομπή Don’t Mess with Cats σερβίρεται σε επανάληψη κάθε Σάββατο, στις 10 το πρωί, αχάραγα, με τον πρώτο καφέ. Εσείς φέρνετε μόνο το κέικ.\nΤο Spirto Web Radio και οι παραγωγοί του, σας κρατούν συντροφιά 24 ώρες την ημέρα, 7 μέρες την εβδομάδα, με εκπομπές καθημερινά και με την καλύτερη μουσική, τώρα και με τις αγαπημένες σας εκπομπές, αν τις χάσατε, σε επανάληψη, τις πρωινές ώρες, 10 με 2.\nΜπορείτε να δείτε και τις υπόλοιπες προγραμματισμένες εκπομπές στο Σπιρτολόγιο, εκεί που λέει Πρόγραμμα.\nΈνα τελευταίο, μουσικό κομμάτι για το δρόμο.


Αυτοκτονικός ιδεασμός: Δημιούργησαν φάρμακο κατά της αυτοκτονίας! - Iatropedia\n08 Φεβρουαρίου 2016 | 14:00\nΗ προκαταρκτική κλινική δοκιμή δείχνει ότι ο αυτοκτονικός ιδεασμός μειώνεται δραστικά με αυτό το φάρμακο και μάλιστα μετά από μόλις από μία μόνο εβδομάδα χορήγησής του στον ασθενή. Αν αυτό επιβεβαιωθεί από μεγαλύτερες κλινικές δοκιμές, τότε ανοίγει ο δρόμος για το πρώτο αντι-αυτοκτονικό φάρμακο ταχείας δράσης.\nΟι ερευνητές του Πολιτειακού Πανεπιστημίου της Ουάσιγκτον και του Πανεπιστημίου της Χάϊφα, με επικεφαλής τον Τζάακ Πάνκσεπ, που έκαναν τη σχετική δημοσίευση στο αμερικανικό περιοδικό ψυχιατρικής «The American Journal of Psychiatry», σύμφωνα με το «New Scientist», χορήγησαν επί ένα μήνα σε χαμηλή δοσολογία το φάρμακο σε 40 ανθρώπους με σοβαρές τάσεις αυτοκτονίας (τα 2/3 είχαν ήδη κάνει απόπειρα). Μια δεύτερη ομάδα ατόμων επίσης με αυτοκτονικές τάσεις έλαβε απλώς ένα εικονικό φάρμακο (placebo).\nΗ ψυχική κατάσταση των ασθενών καταγραφόταν από ψυχιάτρους ανά εβδομάδα μέσω ειδικού ερωτηματολογίου. Στην αρχή της δοκιμής οι ασθενείς είχαν κατά μέσο όρο «σκορ αυτοκτονίας» 20 (θεωρούμενο αρκετά υψηλό για να νοσηλευθεί ο ασθενής στο νοσοκομείο για τη δική του ασφάλεια). Όσοι πήραν το φάρμακο, σε μια εβδομάδα είχαν υποχωρήσει έξι μονάδες στην κλίμακα των αυτοκτονικών σκέψεων και σε ένα μήνα εμφάνιζαν μείωση δέκα μονάδων (δηλαδή στο μισό), επίπεδο ασφαλές για να μην χρειάζονται νοσηλεία. Όσοι πήραν placebo, εμφάνισαν μείωση δύο μονάδων.\nΑυτοκτονικός ιδεασμός: Γιατί αποφάσισαν οι επιστήμονες την δημιουργία του φαρμάκου\nTags: ΑΥΤΟΚΤΟΝΙΑ, ΑΥΤΟΚΤΟΝΙΑ ΦΑΡΜΑΚΟ, ΑΥΤΟΚΤΟΝΙΚΟΣ ΙΔΕΑΣΜΟΣ